Musa dapat pasport untuk rawatan di luar negara

KUALA LUMPUR: Mahkamah Sesyen di sini, hari ini, membenarkan permohonan Tan Sri Musa Aman mendapatkan pasportnya bagi membolehkan bekas Ketua Menteri Sabah itu menjalani rawatan di luar negara.

Hakim Rozina Ayob membenarkan pasport diserahkan kepada Musa mulai 15 Januari dan perlu menyerahkannya semula kepada mahkamah pada 11 Februari depan.

Beliau turut mengenakan beberapa syarat tambahan terhadap Musa, 68, yang diwakili peguam, Francis Ng Aik Guan.

“Tertuduh perlu melapor diri di Pesuruhjaya Tinggi Malaysia di Singapura. Tertuduh juga perlu melapor diri di pejabat Kedutaan Malaysia di London setiap tiga hari sekali sepanjang tempoh berada di sana.

“Selain itu, tertuduh perlu memaklumkan kepada mahkamah berhubung alamat penginapan ketika berada di Singapura dan London,” katanya.

Beliau turut memaklumkan bahawa jaminan itu akan terbatal sekiranya ada pergerakan Musa selain daripada ke dua negara itu.

Mahkamah juga membenarkan permohonan Timbalan Pendakwa Raya, Datuk Raja Rozela Raja Toran, untuk ikat jamin tambahan sebanyak RM200,000 dikenakan terhadap Musa dan wang itu akan dikembalikan selepas pasportnya diserahkan semula.

Menjawab soalan peguam, Ridha Abdah Subri yang juga mewakili Musa, mahkamah memerintahkan anak guamnya itu melaporkan diri lebih awal di pejabat Kedutaan Malaysia di London jika ia jatuh pada hari cuti umum.

Mahkamah kemudian menetapkan 20 Februari depan untuk sebutan semula kes.

Media sebelum ini melaporkan pada 5 November tahun lalu, Musa mengaku tidak bersalah atas 35 pertuduhan rasuah berhubung kontrak konsesi balak di Sabah berjumlah AS$63,293,924 (RM263,460,962.313).

Musa didakwa memperoleh rasuah daripada lapan pemilik syarikat konsesi balak dan dituduh melakukan kesalahan itu di lapan institusi kewangan di Hong Kong serta Singapura antara 20 Disember 2004 hingga 6 November 2008.

Semua pertuduhan dikemukakan mengikut Seksyen 11(a) Akta Pencegahan Rasuah 1997 dan boleh dihukum bawah Seksyen 16 akta sama.

Ia membawa hukuman penjara maksimum 20 tahun dan denda tidak kurang daripada lima kali ganda jumlah atau nilai suapan yang menjadi hal perkara kesalahan jika ia dapat dinilai dalam bentuk wang, atau denda RM10,000, mengikut mana-mana yang lebih tinggi, jika sabit kesalahan. – Berita Harian


COVID-19: AirAsia Gantung Hampir Semua Penerbangan

PETALING JAYA: Kumpulan AirAsia hari ini melaksanakan penggantungan sementara bagi hampir semua penerbangan dalam rangkaiannya, berikutan wabak Covid-19 yang mengakibatkan sekatan perjalanan ke beberapa negara.

Menurut kumpulan itu, pengumuman itu dibuat selepas dipersetujui syarikat penerbangan yang dikendalikan di bawah kumpulan AirAsia dan Kumpulan AirAsia X serta sebagai langkah mengutamakan keselamatan dan kesejahteraan pelanggan dan kakitangan.

“Kami memainkan peranan dalam membantu usaha kerajaan yang mengenakan sekatan perjalanan dan perintah kawalan pergerakan termasuklah perintah kuarantin di rumah untuk mencegah penyebaran virus dan menjadikan penerbangan lebih selamat untuk semua.

“Kami akan terus memantau keadaan semasa dan bersedia memulakan penerbangan kami secepat mungkin apabila keadaan bertambah baik dan tertakluk kepada kelulusan daripada pihak kawal selia,” katanya dalam satu kenyataan.

Lima penerbangan bagi jarak dekat ditangguhkan iaitu AirAsia Malaysia, AirAsia Filipina, AirAsia Thailand, AirAsia Indonesia dan AirAsia India. Bagi AirAsia Malaysia, penggantungan dibuat sementara kepada semua penerbangan antarabangsa dan domestik dari 28 Mac hingga 21 April.

Bagi AirAsia Filipina, penggantungan sementara semua penerbangan dari 20 Mac hingga 14 April berikutan tempoh kuarantin komuniti Luzon dan kawasan lain di negara itu.

AirAsia Thailand pula, penggantungan semua penerbangan antarabangsa dari 22 Mac hingga 25 April, namun penerbangan domestik masih beroperasi dengan kekerapan lebih rendah.

Manakala, AirAsia Indonesia pula mengurangkan jumlah penerbangan antarabangsa, sementara penerbangan domestik masih beroperasi dengan kekerapan lebih rendah. AirAsia India pula bertindak menggantung semua penerbangan dari 25 Mac untuk tempoh 21 hari berikutan pengumuman kerajaan India menggantung semua penerbangan domestik di India.

Bagi AirAsia X, yang melakukan penerbangan jarak sederhana dan jauh, Air Asia X Malaysia bertindak menggantung sementara hampir semua penerbangan dari 28 Mac hingga 31 Mei depan. Manakala, AirAsia X Thailand pula melakukan penggantungan sementara semua penerbangan dari 16 Mac untuk tempoh 3 bulan.

Tambahnya, semua pelanggan yang terjejas akan dimaklumkan melalui e-mel dan SMS. Mereka mempunyai pilihan untuk menukar tempahan penerbangan kepada akaun kredit yang boleh ditebus dalam masa 365 hari atau menukar kepada tarikh baru tanpa had dan bayaran sebelum 31 Oktober 2020.

Katanya lagi, dalam usaha menguruskan dan menampung kos perniagaan, ahli pengurusan kanan dan kakitangan kanan Kumpulan AirAsia bersetuju menerima potongan gaji antara 100% dan 15%.

Menurutnya, langkah ini dibuat bagi memastikan kelangsungan syarikat dan mengatasi masalah kekurangan permintaan perjalanan, di samping mengurangkan kesan ke atas kakitangan terutamanya yang berjawatan rendah.

“Bagaimanapun, Kumpulan AirAsia akan terus komited dalam membantu pihak berkuasa kerajaan yang berkaitan dalam memberi bantuan penghantaran balik penumpang serta barangan. Platform e-dagang AirAsia, OURSHOP serta platform logistik dan kargo Teleport akan terus beroperasi.

“Di mana Teleport akan menggunakan pesawat penumpang untuk menghantar bantuan perubatan dan peralatan perlindungan khas untuk hospital dan petugas barisan hadapan kecemasan di destinasi terpilih,” katanya. – FMT


Budak Dipukul Sampai Mati Oleh Ibu Tirinya Kerana Makan Terlalu Perlahan

Kanak-kanak perempuan berusia 7 tahun dari Shandong, China, dibelasah ibu tirinya sehingga mati dengan menggunakan batang besi selama sejam kerana makan terlalu perlahan.

Terdapat kesan lebam pada badan mangsa dan dihantar ke hospital oleh bapanya sebelum doktor mengesahkan kanak-kanak itu meninggal dunia.

Mangsa yang dikenali sebagai Guo Mou, sebelum itu sedang makan tengah hari bersama keluarganya apabila suspek berkata, “Kalau kau makan terlalu slow, aku pukul kau”.

Suspek kemudian membawa mangsa ke bilik dan menutup pintu lalu memukul mangsa dengan batang besi.

Bapa mangsa berada di luar bilik kerana terlalu takut mencampuri urusan isterinya kerana dia sebelum ini juga pernah didera secara fizikal dari suspek.

Apabila dia membuka pintu, mangsa sudah terkulai layu dengan beberapa kecederaan di badannya. Berang melihat keadaan mangsa, si bapa bertengkar dengan suspek.

Dia kemudian keluar untuk merokok bagi menenangkan dirinya.

Selesai merokok, si bapa masuk ke dalam rumah merayu agar dia dibenarkan menghantar anaknya ke hospital.

Tetapi suspek menolak sehinggalah dia melihat sendiri keadaan mangsa yang sangat kritikal.

Si bapa segera membawa anaknya ke hospital untuk mendapatkan rawatan. Malangnya doktor disahkan meninggal dunia selepas 10 minit kemudian.

Difahamkan, ibu bapa kandung mangsa bercerai ketika dia berusia dua bulan. Risau anaknya perlukan kasih sayang seorang ibu, dia berkahwin dengan suspek.

Kematian mangsa itu juga membongkarkan bahawa suspek mempunyai sejarah melakukan penderaan.

Bapa Guo berkata, isterinya kerapa memukul Guo atas kesalahan-kesalahan remeh tetapi tidak pernah sampai ke tahap seperti itu.

Suspek ditahan untuk soal siasat dan kes masih dalam siasatan.

Sumber: China Press, World of Buzz


Gimnasium Dibenar Beroperasi, Kecuali Negeri Fasa 1

KUALA LUMPUR: Semua pusat gimnasium, kecuali di negeri yang masih berada dalam Fasa Satu Pelan Pemulihan Negara (PPN), kini dibenarkan kembali beroperasi, namun terhad untuk penggunaan individu yang telah melengkapkan vaksinasi Covid-19.

Perkara itu dinyatakan dalam kemas kini prosedur operasi standard (SOP) dikeluarkan Majlis Keselamatan Negara (MKN) yang dimuat naik di telegram rasmi mereka.

Menteri Belia dan Sukan Ahmad Faizal Azumu dalam perkongsian di laman Twitter beliau mengingatkan semua pihak supaya mengikuti SOP yang ditetapkan.

“Gimnasium kini dibuka untuk operasi. Sila ikuti SOP dan terutamanya garis panduan pengudaraan. Nikmati kehidupan sihat!,” katanya sambil berkongsi infografik MKN yang dikemas kini pada Jumaat.

Mengikut SOP itu, pengoperasian semua fasiliti sukan dan rekreasi tertutup (indoor) dibenarkan dalam Fasa Dua dan Tiga PPN, dengan pematuhan 50% kapasiti penggunaan atau kawasan dengan kawalan penyeliaan.

Kehadiran pekerja pula adalah tidak melebihi 60% tenaga kerja merangkumi pengurusan dan operasi untuk Fasa Dua dan 80% untuk Fasa Tiga.

Hanya individu yang telah lengkap vaksinasi boleh menggunakan kemudahan itu dan mereka dibenarkan membawa anak-anak berusia 17 tahun dan ke bawah bagi aktiviti tersebut dengan pematuhan SOP yang ketat.

Bagaimanapun, pengoperasian semua fasiliti sukan dan rekreasi terbuka dan tertutup awam adalah tertakluk kepada Pihak Berkuasa Tempatan (PBT) atau pihak berkuasa berkaitan.

Sementara itu, di bawah Fasa Empat PPN semua fasiliti sukan dan rekreasi komersial adalah dibenarkan beroperasi dengan kapasiti 100% merangkumi penggunaan pelanggan atau pengguna dan kehadiran pekerja.

Waktu operasi pula adalah tertakluk kepada syarat lesen, sementara pengoperasian fasiliti sukan dan rekreasi awam di Fasa Empat juga tertakluk kepada PBT dan pihak berkuasa berkaitan.

Manakala di bawah Fasa Satu PPN, pengoperasian semua fasiliti sukan dan rekreasi tertutup, kecuali gimnasium dan pusat kecergasan, dibenarkan dengan pematuhan 50% kapasiti penggunaan atau kawasan dengan kawalan penyeliaan.

Kehadiran pekerja pula dibenarkan tidak melebihi 60%, merangkumi pengurusan dan operasi. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bekas ahli DAP, Jufazli ditahan polis kerana ‘hina PM’

KOTA KINABALU: Bekas ahli DAP dari Sabah, Jufazli Shi Ahmad dijemput oleh polis di rumahnya awal hari ini selepas laporan polis dibuat terhadapnya.

Tidak dapat dipastikan sama ada beliau dijemput di Sandakan ataupun Kuala Lumpur.

Mengesahkan penangkapan itu, sumber polis berkata tidak jelas sama ada bekas ahli DAP itu akan direman lagi.

Sumber itu juga menafikan polis memerlukan waran tangkap dalam kes seperti ini kerana sudah ada laporan rasmi terhadap Jufazli.

Dalam siaran langsung di Facebooknya hari ini, Jufazli menunjukkan sekurang-kurangnya 4 anggota polis tiba di rumahnya untuk menjemput beliau.

Katanya, beliau enggan mengikuti pihak polis kerana mereka tidak mempunyai waran tangkap.

Video itu dilihat sebanyak 310,000 kali, menerima 33,000 komen dan dikongsi 6,669 kali.

Sekurang-kurangnya 1 laporan polis dibuat terhadap Jufazli kerana didakwa “menyerang” Perdana Menteri Dr Mahathir Mohamad.

Dalam satu video berdurasi 58 minit, beliau menuduh Mahathir melakukan pelbagai jenayah, termasuk rasuah, salah guna kuasa dan membuat pakatan sulit dengan presiden PAS Hadi Awang dan bekas ketua menteri Sarawak, Taib Mahmud.

“Saya tidak akan memberikan kerjasama penuh kepada polis jika mereka tidak mematuhi undang-undang dan prosedur mereka sendiri,” katanya dalam video tersebut.

Jufazli menjadi penyokong kuat kerajaan persekutuan yang baru sehingga awal bulan lalu dan memuji Mahathir dan kepimpinannya.

Bagaimanapun, beliau pendiriannya bertukar secara drastik sejak 24 Feb lalu dan menuduh Mahathir serta Suruhanjaya Pencegahan Rasuah Malaysia (SPRM) cuba melindungi Hadi dan bekas perdana menteri Najib Razak.

Laporan polis pertama dibuat di Tawau minggu ini oleh NGO tempatan dan sumber polis memberitahu FMT bahawa Jufazli mungkin dibawa ke Tawau hari ini. – FMT


Pembayaran Bantuan Prihatin Rakyat (BPR) Fasa Pertama Mulai Rabu Ini

KUALA LUMPUR: Pembayaran Fasa I Bantuan Prihatin Rakyat (BPR) dipercepatkan dari Mei depan kepada penghujung Februari ini, kata Menteri Kewangan Tengku Datuk Seri Zafrul Tengku Abdul Aziz.

Pembayaran membabitkan peruntukan RM1.93 bilion itu akan dibuat secara berperingkat mulai Rabu ini bagi membantu kelangsungan hidup rakyat, terutamanya golongan mudah terjejas dan pekerja yang bergantung kepada upah harian.

Tengku Zafrul berkata, kerajaan sentiasa komited bagi memastikan bantuan diperuntukkan sampai kepada mereka yang disasarkan bagi menjamin kesejahteraan rakyat.

“Seramai 4.4 juta daripada 8.45 juta penerima akan mendapat bayaran RM300 setiap penerima bagi kategori isi rumah manakala 4.05 juta penerima akan mendapat bayaran RM150 seorang bagi kategori individu bujang.

“Isi rumah dan individu bujang akan menerima bayaran yang terus dikreditkan ke akaun bank manakala penerima tidak mempunyai akaun bank, boleh ambil bayaran melalui cawangan Bank Simpanan Nasional (BSN), Jumaat ini.

“Penerima di Sabah dan Sarawak tanpa akaun bank pula akan menerima bayaran di lokasi akan diumumkan kelak, bersekali dengan pembayaran Bantuan Prihatin Nasional Fasa Kedua (BPN 2.0), antara 1 Mac hingga 1 April depan,” katanya dalam kenyataan, hari ini.

Sebelum ini dilaporkan, tarikh pendaftaran baharu dan kemas kini bagi BPR dilanjutkan hingga 25 Februari ini, selain penerima Bantuan Sara Hidup (BSH) 2020 dan BPN B40 yang lulus sebelum ini tidak perlu membuat pendaftaran baharu atau kemaskini jika tiada sebarang perubahan maklumat. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Semakan Jumlah Bayaran & Tarikh Bantuan Prihatin Rakyat (BPR) Fasa 2

Berdasarkan makluman daripada Kemeterian Kewangan Malaysia,bayaran BPR Fasa 2 akan dibayar pada bulan Mei 2021.

Untuk makluman, bayaran BPR Fasa 1 telah diterima oleh penerima lulus sedia ada BSH 2020 / BPN 2.0 termasuk rayuan dengan pendapatan isi rumah terhad RM5,000 dan pendapatan bujang terhad RM2,000.

Melalui pembayaran Fasa 1 BPR, 8.45 juta penerima telah menerima bayaran sebanyak RM300 setiap penerima untuk kategori isi rumah (4.4 juta penerima) dan RM150 setiap seorang untuk individu bujang (4.05 juta penerima) melibatkan peruntukan berjumlah RM1.93 bilion.

SEMAKAN STATUS PERMOHONAN BPR FASA 2

Semakan Status permohonan BPR Fasa 2 boleh dibuat seperti berikut:

Seperti BSH dan BPN sebelum ini, kaedah bayaran akan dikreditkan terus ke akaun bank masing-masing yang telah didaftarkan.

Pembayaran tunai pula akan dilakukan melalui kaunter BSN mengikut tarikh yang akan diberitahu secara rasmi.

Bayaran bagi yang lulus permohonan Bantuan Prihatin Rakyat dijangka akan dibuat dalam 2 fasa iaitu:

Nilai bantuan yang akan diperolehi adalah bergantung kepada kategori kelayakan iaitu:

Isi rumah berpendapatan antara RM2,001 – RM4,000

Bila tarikh pembayaran BPR Fasa 2?

Bila tarikh boleh buat semakan status BPR bagi permohonan baharu?

Berapa jumlah pembayaran BPR Fasa 2?

Bergantung kepada kategori permohonan yang diluluskan.

Adakah bayaran BPR Fasa 2 sebelum hari raya?

Untuk mendapatkan maklumat terkini, membuat pertanyaan atau aduan berkaitan BPR 2021, sila lakukannya hubungi saluran berikut:

Portal Rasmi BPR LHDNM, https://bpr.hasil.gov.my; atau

Hubungi LHDNM: 1-800-88-2747 (Waktu Operasi: 9.00 pagi – 5.00 petang);atau

MoF: 03-8882 4565 / 4566 (Waktu Operasi: 9.00 pagi – 5.00 petang);atau

Hadir sendiri ke Cawangan LHDNM / PKH LHDNM / UTC LHDNM.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PBS Sedia Bekerjasama Dengan Parti Pembangkang, Termasuk Warisan

KOTA KINABALU : Parti Bersatu Sabah sentiasa terbuka dalam menjalinkan kerjasama politik dengan mana-mana parti di negeri itu termasuk pembangkang demi kepentingan rakyat Sabah, kata Presidennya Datuk Seri Dr Maximus Ongkili.

Ongkili, yang juga Menteri di Jabatan Perdana Menteri (Hal Ehwal Sabah dan Sarawak) berkata PBS sentiasa mengalu-alukan rakan politik yang berhasrat berkongsi aspirasi parti itu untuk menjadikan negeri itu tempat yang lebih baik untuk rakyatnya.

Beliau berkata aspirasi itu termasuk politik berbilang kaum, kepelbagaian budaya, hak-hak negeri dan Perjanjian Malaysia 1963, perilaku politik yang berprinsip terutama undang-undang antilompat parti, melindungi serta mempertahan keselamatan negara terutama daripada pendatang haram dan memastikan kemajuan ekonomi.

“Justeru kami mengambil maklum mengenai isyarat politik oleh Presiden Parti Warisan Sabah (Warisan) Datuk Seri Mohd Shafie Apdal untuk menjalin kerjasama demi kebaikan semua rakyat Sabah,” menurutnya dalam kenyataan malam ini.

Semalam, Mohd Shafie berkata Warisan terbuka untuk bekerjasama dengan PBS dan parti kebangsaan lain di Semenanjung Malaysia ke arah membina sebuah negara yang lebih baik untuk rakyat, dan beliau berhasrat untuk menjalin kerjasama dengan PBS kerana ia adalah parti tempatan yang mempunyai sejarah di negeri itu serta beliau mengenali secara peribadi pemimpin parti itu terutama Ongkili.

Ongkili berkata PBS, sebagai ahli Gabungan Rakyat Sabah (GRS) yang membentuk Kerajaan Negeri Sabah, berharap agar rakan politik dalam gabungan itu akan melihat isyarat kerjasama dan hubungan kerja daripada Warisan sebagai sesuatu yang positif.

Beliau berkata PBS kini memiliki hubungan kerja yang baik dengan Bersatu menerusi GRS mahupun Perikatan Nasional (PN) dan mampu berkhidmat untuk rakyat di Sabah serta di peringkat nasional menerusi kepimpinan Perdana Menteri Tan Sri Muhyiddin Yassin dan Ketua Menteri Sabah Datuk Hajiji Noor.

GRS adalah gabungan yang membabitkan PN (Bersatu, Parti Solidariti Tanah Airku – Star, Parti Maju Sabah – SAPP, PAS); Barisan Nasional (UMNO, MCA, MIC, Parti Bersatu Rakyat Sabah – PBRS) dan PBS. – BERNAMA


4 Daerah Di Sabah Catat Peningkatan Kes Mendadak

KOTA KINABALU: Empat daerah di Sabah telah mencatatkan peningkatan jumlah kes COVID-19 mendadak, semalam.

Jurucakap perkembangan harian COVID-19 Sabah, Datuk Masidi Manjun, berkata empat daerah itu adalah Kota Kinabalu dengan 109 kes, Tuaran (76); Ranau (65); dan Kota Belud (56).

Katanya, selain itu antara daerah yang mencatatkan peningkatan kes harian COVID-19 adalah Kinabatangan (39); Kudat (26); Lahad Datu (11); Pitas (12); Tenom (22);Kuala Penyu (16); Penampang (35); Beluran (6) dan Tawau (4) kes.

“Sebanyak 12 daerah lagi mencatatkan penurunan dengan enam daerah menunjukkan penurunan jumlah yang agak baik.

“Ia membabitkan Kota Marudu (20); Papar (21); Telupid (5); Beaufort (35); Keningau (11); Sandakan (4); Putatan (12); Tongod (7); Sipitang (15); Tambunan (14); Nabawan (1) dan Semporna (0).

“Namun jumlah keseluruhan kes bagi daerah yang mencatatkan penurunan tidak dapat mengatasi jumlah kes daerah yang mencatatkan pertambahan,” katanya dalam satu kenyataan, semalam.

Masidi yang juga Menteri Kerajaan Tempatan dan Perumahan merangkap Menteri Kewangan II negeri berkata, jumlah kes harian COVID-19 semalam kekal mencatatkan tiga angka.

“Jumlah kes positif baharu COVID-19 pada hari ini (semalam) adalah sebanyak 622 kes, menjadikan jumlah kumulatif sebanyak 230,645 kes.

“Sebanyak lima kes kematian dilaporkan pada hari ini (semalam) iaitu dua kes di Beaufort manakala masing-masing satu kes di Nabawan, Kota Kinabalau dan Tuaran.

“Bilangan pesakit COVID-19 sembuh ialah 378 menjadikan jumlah kumulatif 219,480 orang.

“Pesakit sedang menerima rawatan pula adalah 1,656 orang iaitu 671 di hospital, 967 di Pusat Kuarantin dan Rawatan Berisiko Rendah (PKRC) Awam dan 18 di Pusat Tahanan Sementara (PTS),” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hospital Di Sabah Masih Guna Katil Kayu, Besi Lama

KUALA LUMPUR : Sabah yang mencatatkan antara kes positif paling banyak dalam gelombang ketiga wabak Covid-19 benar-benar menonjolkan jurang kemudahan kesihatan yang sangat jauh antara Negeri di Bawah Bayu dan Semenanjung Malaysia.

Isnaraissah Munirah Majilis (Warisan-Kota Belud) ketika membangkitkan perkara itu pada sesi perbahasan Rang Undang-undang Perbekalan 2021 memberitahu bahawa terdapat hospital di Sabah yang masih menggunakan katil kayu atau katil besi lama.

“Ketika pandemik ini, amat sukar untuk membawa atau mengubah kedudukan katil kerana tidak beroda. Ini masih ada lagi di Hospital Kota Belud,” katanya di Dewan Rakyat hari ini.

Mengambil contoh kawasan parlimennya yang sering dilanda banjir kilat, Isnaraissah Munirah berkata, aspek logistik pengambilan pesakit dari rumah, terutamanya di kawasan pedalaman juga ternyata mendatangkan cabaran besar kepada pelbagai pihak.

“Di Kota Belud misalnya, banjir kilat yang kerap berlaku memaksa petugas barisan hadapan menggunakan kenderaan pacuan empat roda mereka sendiri untuk dijadikan ambulans supaya dapat meredah banjir bagi mengambil pesakit.

“Sudah tiba masanya kita melihat keperluan mengikut keadaan, kerana pandemik kali ini benar-benar membuka mata kita untuk menjadi lebih kreatif berikutan banyak kekurangan yang kita hadapi,” katanya.

Turut dibangkitkan ialah sistem pangkalan data rekod pesakit yang masih menggunakan cara manual dan membuang masa yang memerlukan penggantian dengan sistem digital untuk kemudahan bersama. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


United pecat Mourinho

LONDON: Manchester United memecat pengendalinya, Jose Mourinho berikutan persembahan longlai yang ditampilkan kelab itu musim ini, umum kelab Liga Perdana Inggeris itu, hari ini.

United mengharungi permulaan terburuk dalam saingan liga selepas 28 tahun dan tumbang 1-3 kepada seteru tradisi, Liverpoool, awal pagi Ahad lalu yang menjadi perlawanan terakhir Mourinho di kelab berkenaan.

“Manchester United mengumumkan pengurus Jose Mourinho meninggalkan kelab dengan serta merta,” kata United dalam kenyataan berkenaan.

“Kelab mahu mengucapkan terima kasih kepada Jose atas kerja yang dilakukannya ketika bersama Manchester United dan mengucapkan selamat berjaya untuknya pada masa depan.

“Seorang pengurus sementara akan dilantik sehingga penghujung musim ini, dengan kelab akan menjalankan proses pencarian untuk pengurus sepenuh masa yang baharu.”

United ketika ini menghuni tangga keenam liga selepas mengutip 26 mata daripada 17 perlawanan, ketinggalan 19 mata di belakang pendahulu Liverpool.

Mourinho menjulang trofi Liga Europa dan Piala Liga pada kempen 2016/17 sebelum mengemudi pasukan itu ke tangga kedua Liga Perdana Inggeris musim lalu dan mara ke final Piala FA. – REUTERS


Kanak-Kanak Lemas Terjatuh Ke Dalam Longkang Ditemukan

PENAMPANG: Mayat kanak-kanak lelaki dipercayai terjatuh ke dalam longkang di Kampung Peringatan, Petagas tengah hari semalam ditemukan hari ini.

Mangsa, Muhammad Alwadi Abdullah, 3, dijumpai di sungai berhampiran Kampung Ganang sekitar pukul 4.28 petang oleh orang awam kira-kira dua kilometer dari tempat kanak-kanak terbabit dilaporkan hilang.

Menerusi maklumat diberikan, pasukan mencari dan menyelamat (SAR) bergegas ke lokasi penemuan bersama ayah mangsa bagi proses pengecaman.

Ayah mangsa mengesahkan mayat kanak-kanak ditemui itu adalah anaknya sebelum diserahkan kepada pihak polis untuk siasatan lanjut.

Terdahulu, kanak-kanak malang berkenaan dipercayai terjatuh di longkang besar yang terdapat di kampung itu seleoas penemuan selipar mangsa berada di tepi longkang terbabit.

Operasi mencari dan menyelamat (SAR) bersama pasukan penyelamat di air (PPDA) dilaksanakan dilokasi kejadian untuk mencari mangsa sehingga petang ini. – SabahNews Today


Jangkitan Covid-19 Boleh Sebabkan Lelaki Mandul – Kajian

LONDON: Kajian dilakukan pakar mendapati virus Covid-19 berisiko menyebabkan kemandulan kepada lelaki.

Dalam penyelidikan dilakukan saintis yang diterbitkan dalam Jurnal Open Biology kelmarin mendedahkan, kemandulan itu disebabkan virus Covid-19 berupaya mengurangkan kuantiti dan kualiti sperma.

Penemuan baharu saintis dalam laporan berkenaan menggariskan kesan membimbangkan kepada pasangan yang pernah dijangkiti Covid-19 untuk mendapatkan anak.

“Sistem pembiakan lelaki disimpulkan sebagai sasaran utama paling berpotensi mendapat jangkitan Covid-19 yang disokong oleh beberapa bukti awal dan mengurangkan tahap kesuburan seseorang itu.

“Ini boleh menimbulkan ancaman global terhadap potensi kesuburan lelaki kerana golongan ini lebih mudah mendapat jangkitan Covid-19 berbanding wanita terutama pada usia yang sesuai untuk mendapatkan cahaya mata,” lapor kajian itu.

Laporan penyelidikan awal itu turut menunjukkan kemungkinan penularan Covid-19 secara seksual boleh menyebabkan komplikasi teruk pada pasangan yang dijangkiti.

Pasukan penyelidik percaya kehadiran reseptor ACE2 di testis menjadikan sel genital atau alat sulit lelaki sebagai sasaran jangkitan berpotensi.

Cara kedua adalah menerusi keradangan yang disebabkan virus Covid-19 yang menyebabkan kerosakan kekal pada tisu pembiakan lelaki.

Keradangan di sekitar jantung juga dapat menyekat atau menurunkan bekalan darah ke zakar yang akan mengakibatkan kegagalan ereksi.

Cara ketiga kesan virus korona terhadap kesuburan lelaki adalah menyebabkan keradangan di seluruh sistem badan yang menjadikan tahap hormon kesuburan mereka tidak stabil.

Manakala faktor keempat adalah tekanan perasaan yang diketahui mempengaruhi kesihatan seksual dan telah menjadi isu bagi ramai orang sepanjang penularan wabak ini.

Laporan itu juga mengatakan Covid-19 juga dapat meningkatkan tekanan oksidatif badan ke tahap yang tinggi sehingga dapat mempengaruhi bentuk, jumlah, daya maju dan kemampuan sperma.

Salah seorang penyelidik, Prof Shubhadeep Roychoudhury berkata, lelaki yang dijangkiti Covid-19 perlu diberi konsultasi psikologi bagi mengelakkan ketakutan yang tidak rasional dan tekanan yang berlebihan kerana ini secara tidak langsung mempengaruhi kesihatan serta sistem pembiakan. – Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Suami Bawa Kepala Isterinya Yang Dipenggal Di Jalan Raya Buat Orang Ramai Lari Ketakutan

Seorang lelaki dirakam membawa kepala isterinya di jalan raya selepas dia membunuh wanita itu.

Dalam kejadian yang berlaku pada pagi Sabtu lalu di Bahadurpur, Uttar Pradesh, India, video menunjukkan Akhulesh Rawat, 30, membawa kepala isterinya, Rajani, 26, yang masih berdarah di jalan raya membuatkan ramai orang awam menjerit ketakutan.

Tidak beberapa lama kemudian, suspek ditahan polis dan sempat menyanyikan lagu kebangsaan dan lagu patriotik. Suspek dibawa ke Balai Polis Jahgirabad.

Suprintendan Polis Arvind Chaturvedi berkata, pasangan itu berkahwin sejak dua tahun lalu dan  pada tahun 2019 pasangan itu dikurniakan seorang anak perempuan. Namun anak mereka meninggal dunia beberapa hari selepas dilahirkan ekoran masalah kesihatan.

Rajani kemudian tinggal di rumah ibu bapanya dan empat hari kemudian Akhilesh membawa Rajani pulang ke rumah.

Pada pagi Sabtu (hari kejadian), pasangan itu bertengkar dan Akhilesh didakwa menyerang Rajani dengan senjata tajam.

“Suspek bergaduh dengan isterinya lalu mengheret mangsa keluar dari rumah dan memenggal kepalanya. “Selepas itu, suspek berjalan ke balai polis sambil membawa kepala mangsa.

“Senjata yang digunakan suspek juga telah dirampas di rumahnya,” kata Arvind yang memaklumkan pihaknya sedang menyiasat kejadian itu bagi mengetahui motif suspek berbuat demikian.

Difahamkan, bapa mangsa pernah memfailkan kes terhadap suspek di mahkamah berhubung tuntutan mas kahwin.

India mencatatkan kes kematian melibatkan mas kahwin tertinggi dengan 8,391 kes kematian yang dilaporkan pada tahun 2020 sama ada mangsa (wanita) dibunuh atau membunuh diri kerana tidak tahan dengan didera dan diseksa suami atau mertua yang mempertikaikan mengenai mas kahwin.


Liverpool Juara Piala Super UEFA

ISTANBUL: Penjaga gol simpanan Adrian muncul wira apabila kejayaannya menafikan sepakan penalti Tammy Abraham membolehkan Liverpool menewaskan Chelsea 5-4 dalam penentuan penalti, sekali gus memenangi Piala Super UEFA selepas permainan terikat 2-2 di Istanbul.

Kesemua sepakan penalti berjaya disempurnakan sebelum Mohamed Salah mengambil sepakan kelima Liverpool di laman Besiktas itu. Pemain gantian Abraham kemudian menyaksikan sepakannya diselamatkan Adrian, pemain yang baru ditandatangani ketika musim panas dan mendapat peluang beraksi akibat kecederaan Allison Becker.

Ia adalah kemenangan keempat Liverpool dalam pertandingan ini, kali terakhir pada tahun 2005  selepas kejayaan Liga Juara-Juara sebelumnya, juga di Istanbul.ayaan Liga Juara-Juara sebelumnya, juga di Istanbul.

Kini mereka sudah mengumpul 13 kejuaraan Eropah, dan mengharapkan untuk kembali ke Istanbul bagi aksi final Liga Juara-Juara musim ini.

Sadio Mane muncul wira Liverpool dalam tempoh permainan sebenar apabila memadamkan kelebihan Chelsea hasil jaringan Olivier Giroud untuk mengheret perlawanan ke masa tambahan.

Kemudian Mane meletakkan skuad kendalian Jurgen Klopp di depan pada minit ke-95 sebelum pengadil wanita Stephanie Frappart memberikan sepakan penalti kepada Chelsea selepas Abraham dijatuhkan Adrian. Jorginho menyempurnakan sepakan untuk mengikat Liverpool 2-2.

Pengendali Chelsea, Frank Lampard sekali lagi terlepas peluang menjulang Piala Super, sebelum ini dua kali sebagai pemain termasuk tewas penentuan penalti kepada Bayern Munich pada tahun 2013. – AFP


PKPB: Sabah Kurangkan Sekatan Jalan Raya Jika Perlu

KOTA KINABALU: Sekatan jalan raya di Kota Kinabalu akan dikurangkan bergantung kepada keadaan semasa selepas Perintah Kawalan Pergerakan Bersyarat (PKPB).

Ketua Polis Daerah Kota Kinabalu, Asisten Komisioner Habibi Majinji berkata, perlaksanaan itu akan dilihat kembali pada 4 Mei depan berdasarkan syarat yang diumumkan kerajaan baru-baru ini.

“Buat masa ini Ibu Pejabat Polis Daerah (IPD) Kota Kinabalu melaksanakan enam sekatan jalan raya di lokasi yang ditetapkan dan jumlah ini mungkin akan dikurangkan berdasarkan kepada situasi pergerakan orang awam sebaik PKPB dilaksanakan 4 Mei depan.

“Jika keadaan stabil serta dalam keadaan yang terkawal kita akan mengurangkan kepada lima sekatan sahaja. Pengurangan sekatan yang dilihat tidak diperlukan,” katanya.

Beliau berkata demikian ketika melakukan tinjauan sekatan jalan raya di Jalan Kepayan, Kota Kinabalu, petang hari ini.

Sementara itu, Habibi berkata, pihaknya akan menjalankan pemeriksaan terhadap premis yang dibenarkan beroperasi termasuk restoran pada minggu depan.

“Pemeriksaan ditumpukan pada premis serta restoran ala pusat hiburan, walaupun pada dasarnya ia beroperasi menggunakan konsep restoran tetapi kita tidak membenarkan premis yang berbentuk pusat hiburan untuk beroperasi berikutan risiko yang dihadapi.

“Jika ada maklumat berkenaan pembukaan restoran berkonsepkan pusat hiburan, kita akan mengarahkan pemilik premis untuk menutupnya serta merta,” katanya.- HMetro


‘Puasa Penuh, Baru Dapat Telefon’ – Stacy

Penyanyi, Stacy berkongsi gelagat anaknya, Bella Deluna yang kini berusia lapan tahun yang berpuasa penuh semalam.

Stacy, 30, atau nama sebenarnya Ummu Syaikhah Stacy Anam berkata, dia bersyukur apabila pendekatan yang digunakan berjaya.

“Alhamdulillah, ini pertama kali dia berpuasa penuh. Sebab saya ‘ugut’ tidak mahu berikan telefon ketika cuti sekolah jika tidak berpuasa penuh.

“Saya tengok dia relak saja. Walaupun banyak kali juga dia bertanya sudah jam berapa. Apa yang kelakar dia siap cakap boleh pengsan. Malah, dia juga hampir buka awal. Tapi, dia lari masuk dalam bilik sebab takut terbatal puasa,” katanya kepada Harian Metro.

Stacy yang muncul dengan single Aku Kau Dan Muzik duet bersama suaminya, Akim Ahmad berkata, Bella juga bersemangat untuk berpuasa penuh.

“Dia semangat sebab nak berlawan dengan rakan di sekolah. Dia pun tidak mahu kalah,” katanya.

Ditanya adakah dia menjanjikan hadiah tertentu jika anaknya dapat berpuasa penuh, Stacy berkata tidak mahu berbuat sedemikian.

“Saya tidak boleh berjanji bukan-bukan. Sebab dia akan bertanya banyak kali.

” Jadi, apa saya buat adalah dengan memberikan telefon pada hujung minggu,” katanya.

Menerusi Instagram Story hari ini, Stacy turut memuat naik gelagat Bella ketika bersahur.

Video itu memaparkan Bella yang duduk di meja makan masih dalam keadaan mengantuk.

Kedengaran suara Stacy yang memintanya untuk makan.


2 Kampung Di Sabah, Sarawak Kena PKPD

PETALING JAYA: Perintah kawalan pergerakan diperketatkan (PKPD) dilaksanakan di dua lokaliti di Sarawak dan Sabah selama 14 hari bermula tengah malam ini.

Menteri Kanan (Keselamatan) Ismail Sabri Yaakob berkata, pelaksanaan PKPD bermula 23 Feb hingga 8 Mac itu membabitkan Kampung Emperoh Jambu di Padawan, Sarawak dan Kampung Tanah Merah di Kota Marudu, Sabah, susulan berlaku peningkatan kes mendadak.

Katanya, Kementerian Kesihatan (KKM) turut memaklumkan kadar kebolehjangkitan dalam komuniti juga tinggi.

“KKM melaporkan situasi Covid-19 di Kampung Emperoh Jambu sehingga kini sebanyak 60 kes positif dilaporkan.

“Sementara di Kampung Tanah Merah sebanyak 57 didapati positif Covid-19 hasil 226 ujian saringan yang dilaksanakan,” katanya dalam kenyataan.

Beliau berkata, PKPD di dua lokaliti itu bagi memudahkan KKM melaksanakan saringan bersasar ke atas hampir 1,215 penduduk di Sarawak dan hampir 545 di Sabah.

Sementara itu, Ismail berkata seramai 509 individu ditahan semalam kerana melanggar SOP, yang mana 466 dikompaun, 39 direman manakala empat dijamin.

“Kesalahan cuba merentas daerah, negeri tanpa kebenaran mencatatkan jumlah paling tinggi iaitu 120.

“Antara kesalahan lain ialah gagal menyediakan peralatan/merekod diri/pelanggan (111), tiada penjarakan fizikal (95), antiviti perjudian (54), tidak memakai pelitup muka (49), aktiviti pusat hiburan (37), keluar rumah tanpa alasan munasabah (11), premis beroperasi lebih masa/tanpa kebenaran (8) dan lain-lain (24),” katanya.

Pada masa sama pihak berkuasa melalui Operasi Benteng menahan 16 pendatang asing tanpa izin (PATI) dan merampas lima kenderaan darat. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


251,030 Individu Di Sabah Jalani Ujian Pengesanan Covid-19

KUALA LUMPUR: Lonjakan jumlah kes Covid-19 yang tinggi di Sabah disebabkan pelaporan sampel dari negeri berkenaan yang dihantar ke Institut Penyelidikan Perubatan dalam jumlah yang besar.

Ketua Pengarah Kesihatan Tan Sri Dr Noor Hisham Abdullah berkata, kerajaan menjalankan ujian pengesanan Covid-19 terhadap 251,030 individu di Sabah sejak bermulanya penularan pandemik berkenaan di negara ini.

“Ini adalah susulan daripada pengesanan kes secara aktif yang dijalankan oleh kesihatan awam sebagai salah satu langkah untuk membendung penularan jangkitan Covid-19 di Sabah.

“Sehingga hari ini (semalam), kadar positiviti Covid-19 di Sabah adalah sebanyak 2.96 peratus dengan jumlah kumulatif kes sebanyak 7,439 kes iaitu 36.3 peratus daripada kumulatif kes di negara ini,” katanya pada sidang media harian di Putrajaya, hari ini.

Menurutnya, Sabah melaporkan kes tertinggi iaitu sebanyak 702 kes atau 80.6 peratus daripada jumlah keseluruhan kes, semalam.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Remaja Tembak Mati Tentera Taliban Yang Bunuh Ibu Bapanya

Ghazni, Afghanistan: Seorang remaja perempuan menembak mati dua tentera Taliban yang membunuh ibu bapanya kerana menyokong kerajaan.

Remaja itu, Qamar Gul dikatakan bertindak berani selepas menyaksikan kedua ibu bapanya dibunuh hanya kerana sokongan yang ditunjukkan kepada kerajaan.

Insiden yang berlaku minggu lalu itu tercetus selepas beberapa orang tentera menceroboh masuk ke kediaman mereka yang terletak di kampung di Ghor.

Ketua polis, Habiburahman Malekzada memaklumkan AFP bahawa, ketika itu, mereka mencari bapa Qamar yang juga ketua kampung berkenaan.

“Bapa Qamar adalah penyokong kerajaan dan kerana itu tentera Taliban pergi ke rumah mereka dan mengheret bapanya keluar.

“Namun, emaknya cuba melawan dan dua tentera menembak pasangan berkenaan di luar rumah mereka,” katanya.

Katanya, Qamar yang ketika itu berada di dalam rumah mencapai senjata AK-47 yang dimiliki keluarganya dan menembak mati dua tentera itu serta mengakibatkan beberapa yang lain cedera.

Qamar dipercayai berusia antara 14 dan 16 tahun. Kebanyakan warga Afghanistan tidak mengetahui umur sebenar mereka.

Tidak lama selepas insiden itu berlaku, beberapa tentera Taliban datang semula ke kediaman mereka namun, penduduk kampung dan militia prokerajaan berjaya mengusir mereka melalui serangan bersenjata.

Pihak berkuasa Afghan kini membawa Qamar dan adiknya ke lokasi yang selamat.

Tentera Taliban dikatakan kerap membunuh penduduk kampung yang disyaki sebagai pemberi maklumat untuk kerajaan.- AFP


Anak Tercekik Mainan, Ibu Sedut Keluar Guna Mulut & Turut Tercekik Sama

Seorang bayi perempuan berusia setahun dari Zhuhai, Guangdong, China, tertelan mainan blok berbentuk T dan tersangkut di kerongkongnya.

Ibunya yang melihat kejadian itu mendapat idea bagaimana mahu mengeluarkan mainan itu dengan menyedut objek itu dari mulut bayinya, lalu dia pun melakukan prosedur dari mulut ke mulut itu.

Bagaimanapun, si ibu menyedut terlalu kuat sehingga menyebabkan objek itu tersangkut pula di kerongkongnya sendiri yang menyebabkan dia mula batuk dan mengalami sesak nafas.

Mujur si ibu sempat dibawa ke hospital untuk mendapatkan bantuan di mana doktor berjaya mengeluarkan objek itu menggunakan bronchoscope dalam tempoh setengah jam.

Sumber: Oriental Daily, World of Buzz


‘Sudah 2 Kali Dia Rogol Saya Bang’ – Suami Bunuh Rakan Baik Yang Cuba Merogol Isterinya Buat Kali Ketiga

Seorang lelaki di Kabupaten Probolinggo, Jawa Timur maut dengan badannya penuh dengan banyak kesan tikaman dipercayai dibunuh kerana mahu merogol isteri rakannya.

Selamet Widodo, 25, mati di rumah suspek, Nanang, di Desa Pondok Wuluh, pada Sabtu lalu, 23 November 2019.

Sebelum kejadian itu berlaku, isteri suspek, Julia, mengadu kepada suaminya yang dia telah diperkosa dua kali oleh Selamet yang juga merupakan rakan baik Nanang.

Pada hari kejadian, apabila Nanang pulang ke rumah, dia mendapati motosikal Selamet berada di halaman rumah. Nanang segera masuk dan mendapati Selamet sedang mahu merogol isterinya.

Berang dengan kejadian itu, Nanang terus menetak mangsa sehingga mati.

Menurut salah seorang jiran suspek, Endang berkata, pasangan itu merupakan peniaga di pasar dan setiap hari Selamet selalu datang ke rumah pasangan itu untuk menggunakan WiFi.

Tambahnya, Nanang dan Julia juga merupakan orang yang baik, selalu terlibat dengan aktiviti-aktiviti yang dilakukan di kampung itu.

Sementara itu, Ketua Siasatan Jenayah Probolinggi, AKP Rizky Santoso berkata, pada awalnya si isteri memberitahu suaminya yang dia telah dirogol oleh suspek sebanyak dua kali menyebabkan suspek sangat marah.

“Kejadian yang pertama tidak diceritakan, tetapi kejadian yang kedua pula diceritakan.

Sehinggalah yang ketiga, suspek merasakan kejadian itu akan berulang lagi, lalu segera  pulang ke rumah dan ternyata sangkaanya benar,” katanya.

Polis masih menyiasat motif pembunuh walaupun suspek berkata dia sudah menjangkakan Selamet akan mengulangi perbuatannya sehingga terjadinya pembunuhan itu.

“Mangsa sudah berada dalam posisi mahu merogol isteri rakannya, bajunya sudah dibuka tetapi seluar belum dibuka.

Dan kejadian itu dilihat oleh suspek dan terjadilah pembunuhan itu,” katanya.

Mayat mangsa dihantar ke hospital untuk dibedah siasat.

Rumah suspek disita dan beberapa barang bukti termasuk motosikal milik mangsa dirampas untuk dijadikan sebagai bahan bukti.


COVID-19: Penuntut IPT Dapat RM200

KUALA LUMPUR: Penuntut institusi pengajian tinggi (IPT) diberikan bantuan tunai ‘one-off’ sebanyak RM200 yang akan dibayar pada Mei ini, kata Tan Sri Muhyiddin Yassin.

Perdana Menteri berkata, penyaluran bantuan berkenaan bakal membabitkan peruntukan dengan nilai keseluruhan RM270 juta yang akan diagihkan kepada penuntut di pelbagai IPT.

“Ia termasuk matrikulasi, kolej komuniti, politeknik, universiti awam dan universiti swasta,” katanya ketika mengumumkan Pakej Rangsangan Ekonomi Prihatin Rakyat (PRIHATIN), sebentar tadi.


News Sabah Times Rancang Henti Operasi Akhir Bulan Ini

KOTA KINABALU: New Sabah Times, antara penerbit surat khabar tempatan tertua di negeri ini sejak 1949, dijangka menghentikan operasinya akhir bulan ini.

Pengarah Urusannya, Felix Gusti yang mengesahkan rancangan itu berkata, pihaknya akan mengadakan perbincangan dengan semua petugas syarikat hari Khamis ini.

Katanya, satu kenyataan rasmi syarikat juga akan menyusul kemudian.

Beliau menjelaskan, kekurangan jualan akhbar dan pendapatan daripada pengiklanan sebagai antara sebab syarikat mengambil langkah berkenaan.

Sementara itu seorang petugas syarikat akhbar itu ketika dihubungi berkata, pihak pengurusan syarikat sedang mengadakan perbincangan dengan petugas yang terkesan dengan langkah berkenaan.

“Pihak pengurusan memberi jaminan kebajikan petugas akan dijaga walau apa langkah diambil syarikat.

“Ada juga cadangan penutupan hanya membabitkan penerbitan akhbar dan fokus kepada dalam talian,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Program Tugu Budaya Etnik promosi budaya Sabah di peringkat antarabangsa

KOTA KINABALU, 22 Mei – Program Tugu Budaya Etnik Sabah yang dilancarkan oleh Ketua Menteri Sabah Datuk Seri Mohd Shafie Apdal hari ini menjadi aktiviti pertama dijalankan sempena penganjuran Festival Tarian Rakyat Remaja Antarabangsa yang memasuki edisi ke-10 pada tahun ini.

Festival tersebut bermula 9 hingga 13 Julai nanti anjuran Lembaga Kebudayaan Negeri Sabah (LKNS) dengan kolaborasi bersama Jabatan Pendidikan Negeri Sabah.

Pengerusi LKNS Ismaily Bungsu berkata Tugu Budaya Etnik Sabah adalah program unik dan efektif bagi mempromosikan budaya Sabah membabitkan etnik yang ada.

Katanya program ini merupakan satu komponen yang penting dalam penganjuran Festival Tarian Rakyat Remaja Antarabangsa pada setiap tahun.

“Ini secara tidak langsung menjana ekonomi negeri ini menerusi aktiviti kebudayaan dan mempromosikan Sabah sebagai sebuah negeri yang mempunyai banyak etnik kaum dan budaya dengan perpaduan kalangan rakyat sangat erat,” katanya ketika ditemui selepas pelancaran program itu di Pusat Pentadbiran Negeri Sabah di sini.

Katanya bagi program tugu budaya etnik Sabah ini, selain membabitkan pelajar di negeri ini, ia turut membabitkan pelajar dari Sarawak dan Semenanjung Malaysia.

Menurutnya bagi festival tarian rakyat remaja antarabangsa pada Julai nanti, 10 negara sudah mengesahkan penyertaan antaranya dari Uzbekistan, Sri Lanka, India, Indonesia, Filipina dan Brunei.

Dalam pada itu, program ini turut diiktiraf Kementerian Pendidikan Malaysia sebagai satu daripada aktiviti ko-kurikulum di sekolah.


Ismail Umum Jemaah Menteri, Tiada TPM, Lantik 4 Menteri Kanan

PUTRAJAYA: Perdana Menteri Ismail Sabri Yaakob menamakan anggota Jemaah Menterinya hari ini, dan empat menteri kanan.

Empat menteri kanan yang diumumkan Hishammuddin Hussein (Umno), Mohamed Azmin Ali (Bersatu), Radzi Jidin (Bersatu), dan Fadillah Yusof (Gabungan Parti Sarawak).

Setakat pengumuman hari ini, tiada seorang wakil rakyat dinamakan sebagai Timbalan Perdana Menteri. Perkembangan ini di sebalik spekulasi seorang pemimpin Bersatu akan dinamakan sebagai timbalannya.

Ismail mengangkat sumpah perdana menteri ke-9 Sabtu lalu.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Junz Bentang Laporan Berkenaan RM698,662.70 Diguna Untuk Bantuan COVID-19

KOTA KINABALU: Ahli Dewan Undangan Negeri Tanjung Aru Datuk Junz Wong membentangkan laporan berkenaan perbelanjaan untuk bantuan di musim Perintah Kawalan Pergerakan (PKP).

“Sebanyak RM698,662.70 telah dibelanjakan untuk pelbagai bantuan pada empat minggu pertama PKP bermula 18 Mac sehingga 14 April 2020.

“Jumlah ini telah digunakan untuk membeli, membungkus dan menghantar pintu ke pintu 13,624 pek makanan, 31,000 topeng muka dan 300 cecair nyah kuman,” katanya dalam kenyataan di sini.

Mengulas perpecahan angka itu, Junz yang juga Menteri Pertanian dan Industri Makanan Sabah berkata, sejumlah 11,100 pek makanan telah diagihkan kepada penduduk di Tanjung Aru serta 2,524 pek makanan lagi telah dihantar ke daerah-daerah lain yang memerlukan bantuan.

“11,100 pek telah diagih kepada penduduk di Tanjung Aru yang meliputi kawasan Sembulan, sebahagian Putatan dan Pulau Gaya. Saya ingin pastikan setiap rumah di kawasan saya menerima bantuan. Sebab itu dalam masa beberapa minggu yang lalu, nombor telefon wakil-wakil kawasan masing-masing dikongsi melalui laman Facebook saya serta beberapa laman akhbar dan media yang lain.

“Susulan permintaan luas, saya juga berpeluang memanjangkan bantuan sebanyak 2,524 pek ke kawasan-kawasan lain seperti Tuaran (900 pek), Beaufort (877 pek), Kimanis (705 pek) dan Keningau (42 pek),” katanya.

Beliau berkata harapannya adalah untuk melihat lebih ramai tampil ke depan membantu satu sama lain, khususnya di masa PKP.

“Lanjutan PKP telah memberi kesan kepada semua. Ini cabaran kita untuk semua. Saya harap anak-anak Sabah boleh terus tampil ke depan membantu satu sama lain,” katanya.


Isteri Parah Terkena Tembakan Suami

Isteri parah, suami tertarik picu bakakuk

BELURAN: Wanita parah terkena tembakan suaminya yang sedang mencuci senapang buatan sendiri jenis bakakuk dalam kejadian di rumah mereka di Kampung Baba, Telupid di Beluran semalam.

Mangsa yang berusia 34 tahun terbabit cedera di paha dalam kejadian pada 4 petang itu dan dikejarkan ke Klinik Kesihatan Telupid sebelum dipindahkan ke Hospital Ducthess Of Kent, Sandakan untuk rawatan lanjut.

Ketua Polis Daerah Beluran Superintendan Kasim Muda berkata, pihaknya menerima maklumat dari Klinik Kesihatan Telupid yang memaklumkan seorang wanita parah akibat terkena tembakan.

Menurutnya, siasatan awal mendapati suami mangsa yang juga seorang petani didakwa sedang mencuci senapang berkenaan sebelum terpetik picu dan tertembak isterinya sendiri.

“Susulan itu, suspek segera mendapatkan bantuan dan kemudian menghantar mangsa ke klinik kesihatan

“Rakaman percakapan mangsa belum dapat diambil kerana sedang menerima rawatan dan ditahan di wad hospital,” katanya ketika dihubungi hari ini.

Menurutnya, tangkapan dilakukan ke atas lelaki berkenaan selepas dia menyerah diri.

“Siasatan masih dijalankan dan dinasihatkan kepada semua masyarakat agar tidak menyimpan atau memiliki senjata api tanpa lesen kerana ia adalah satu kesalahan.

“Kes disiasat mengikut Seksyen 37 Akta Senjata Api 1960,” katanya.


Hilang Telefon Bimbit, Anak Bunuh Ibu

KALIMANTAN TENGAH: “Saya khilaf ketika melakukan pemukulan (membunuh ibu).

“Saya di bawah pengaruh ubat terlarang (dadah), dan emosi saya tidak terkontrol (terkawal),” kata Agus Iping, 25.

Sindonews.com kelmarin melaporkan, lelaki berasal dari Desa Kanamit, Pulang Pisau, di sini, itu memohon maaf di hadapan media selepas pendedahan kes membunuh ibu kandungnya, Khamis lalu.

Agus mengaku membunuh ibunya, Liling, 55, akibat marah selepas kehilangan telefon bimbit sebelum membakar rumah keluarganya, 5.30 petang waktu tempatan pada hari kejadian.

Dilaporkan, Agus pada mulanya menyuruh ibunya mencari telefon bimbit berkenaan, namun ia gagal ditemui menyebabkan lelaki itu gagal mengawal emosi lalu memukul ibunya dengan alat penimbang tembaga.

Agus mengakui menyesal dengan tindakannya itu dan bersedia menerima hukuman.

“Saya meminta maaf kerana saya tidak sedar (melakukan pembunuhan) akibat pengaruh narkoba (dadah).

“Kalau saya ada salah, saya minta maaf,” katanya sambil menangis.


Gabungan Rakyat Sabah Dilancar Secara Rasmi

KOTA KINABALU: Gabungan Rakyat Sabah (GRS) yang didaftarkan sebagai entiti politik baharu pada Mac lalu dilancarkan secara rasmi hari ini.

Majlis pelancaran itu disempurnakan oleh Ketua Menteri, yang juga Pengerusi GRS, Datuk Seri Hajiji Noor.

Pendaftaran GRS secara rasmi pada Mac lalu membabitkan empat parti iaitu Parti Pribumi Bersatu Malaysia (Bersatu), Parti Bersatu Sabah (PBS), Parti Solidariti Tanah Airku (STAR) dan Parti Maju Sabah (SAPP).

Baru-baru ini, Pertubuhan Kebangsaan Sabah Bersatu (USNO) diterima masuk sebagai komponen GRS dan menjadikannya sebagai parti kelima menyertai gabungan politik berkenaan.

Pembentukan GRS bermula pada September 2020 iaitu semasa Pilihan Raya Negeri (PRN) Sabah bagi menentang parti kerajaan pada masa itu iaitu Warisan Plus yang merangkumi Parti Warisan Sabah (Warisan), Pakatan Harapan (PH) dan Pertubuhan Kinabalu Progresif Bersatu (UPKO).

Pada masa itu, GRS disertai oleh Perikatan Nasional (PN) yang dianggotai oleh Bersatu, STAR, SAPP dan Barisan Nasional (BN) yang merangkumi UMNO, Parti Bersatu Rakyat Sabah (PBRS) serta PBS.

GRS berjaya membentuk kerajaan setelah menang PRN Sabah dengan majoriti besar bagi menumbangkan kerajaan Warisan Plus.

Walau bagaimanapun, BN tidak menyertai gabungan itu apabila ia menjadi entiti politik rasmi pada Mac lalu. BN hanya menjadi rakan yang membentuk kerajaan negeri yang kini dikenali sebagai kerajaan GRS-BN.

Kini, kerajaan GRS-BN berada dalam keadaan selesa dengan 52 kerusi Dewan Undangan Negeri (DUN) termasuk Ahli Dewan Undangan Negeri (ADUN) Bebas dan ADUN yang mesra kepada GRS-BN.

Blok pembangkang pada masa ini hanya mempunyai 26 kerusi DUN.

Sementara itu, satu kerusi DUN masih kekal kosong iaitu DUN Bugaya setelah penyandangnya Manis Muka Mohd. Darah meninggal dunia pada 17 November 2020 akibat penyakit buah pinggang. – Utusan Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Sasar Kejayaan Liga Super Dengan Barisan Pemain “Lebih Baik Dari JDT”

KOTA KINABALU: Presiden Safa Datuk Peter Anthony membayangkan akan ada kejutan apabila senarai barisan kesebelasan utama Sabah untuk menghadapi Liga Super diumumkan nanti.

“Ya, akan ada kejutan dan mungkin (barisan pemain Sabah) lebih baik dari JDT,” ujarnya.

Menurut beliau nama-nama pemain telahpun disenaraipendek tetapi akan hanya diumumkan setelah Safa mendapatkan perjanjian dengan mereka.

Peter turut mengulangi bahawa beberapa pemain akan digugurkan dari skuad Tambadau kerana Sabah amat komited untuk mencapai kejayaan di Liga Super nanti.

Pihak pengurusan juga telah menerima senarai nama-nama pemain yang dicadangkan oleh ketua jurulatih yang terdahulu untuk dipertimbangkan.

Ketua jurulatih Jelius Ating tidak akan mengendali pasukan Tambadau dalam Liga Super nanti.(Lihat berita berkaitan)

“Sekiranya kita masuk Liga Super hanya sekadar untuk bermain saya rasa lebih baik kita terus berada dalam Liga Premier,” katanya semasa ditemui dalam sidang akhbar selepas Kongres Tahunan Safa hari ini.

Walaupun Peter enggan mendedahkan nama pemain yang diintai untuk menyarung jersi Sabah, difahamkan mereka ialah pemain yang berkaliber dan antara yang terbaik dalam persada sukan bola sepak negara ketika ini.

Pasukan Liga Super dibenarkan mengambil lima pemain import berbanding empat sahaja bagi pasukan Liga Premier.

Selain itu, beliau berkata Sabah akan turut  menjelajah ke negara Asia Timur seperti Korea dan Jepun mencari pemain import yang boleh membantu mencapai sasaran tahun hadapan.

Dalam pada itu, kepimpinan baharu Safa yang diterajuinya akan merangka satu pelan tindakan pembangunan bola sepak Sabah yang komprehensif.

Safa bercadang untuk mendapatkan tanah supaya prasarana seperti padang latihan dan juga kuarters pemain luar daerah berhampiran dengan ibupejabat persatuan di Likas.

“Sekiranya kelab bola sepak boleh mempunyai padang latihannya sendiri kenapa pasukan mewakili negeri tidak boleh?” soal beliau.

Di dalam Kongres tersebut Peter yang juga Menteri Pembangunan Infrastruktur telah sah sebagai presiden Safa selepas mendapat persetujuan sebulat suara dari para perwakilan gabungan Safa.-SabahNewsToday


Banjir: Tuaran Mula Pulih, Jalan Di Kota Belud Ditutup

TUARAN : Beberapa kawasan terjejas banjir di sini mulai pulih apabila paras air semakin berkurangan namun sebuah rumah mengalami kerosakan apabila tanah di kawasan itu mendap petang ini manakala beberapa jalan di Kota Belud ditutup untuk semua kenderaan.

Angkatan Pertahanan Awam Malaysia (APM) Sabah dalam kenyataan hari ini memaklumkan 10 mangsa yang terlibat di kawasan tanah mendap itu telah berpindah ke rumah ahli keluarga lain.

“Mangsa bagi kejadian tanah mendap berpindah ke rumah saudara terdekat di Kampung Nuga Lapasan Tengilan, Tamparuli,” menurut kenyataan itu.

Setakat ini, tiada pusat pemindahan sementara dibuka dan APM turut memantau keadaan tebing sungai di hujung jambatan Wokok, Kampung Kauluan kerana berlaku hakisan.

Tuaran dan Kota Belud merupakan dua daerah di pantai barat Sabah yang masing-masing terletak lebih 32 kilometer dan lebih 69 kilometer dari Kota Kinabalu.

Sekretariat Jawatankuasa Pengurusan Bencana Daerah Kota Belud dalam kenyataannya pula memaklumkan sebanyak 15 kampung turut terjejas akibat banjir manakala beberapa laluan terputus hubungan.

Kawasan yang terlibat ialah Kampung Siasai Tamu, Kampung Kota Belud, Kampung Bobot, Kampung Ejuk, Kampung Menunggui, Kampung Lebak Engad, Kampung Linau, Kampung Sembirai, Kampung Taun Gusi Keranjangan, Kampung Gunding, Kampung Marajah, Kampung Song-Song, Kampung Sadok-Sadok, Kampung Lingkodon dan Kampung Suang Punggur.

Laluan yang terputus hubungan pula termasuk Jalan Bypass Kota Belud-Kudat (Sembirai), Jalan Kampung Bobot, Jalan Kampung Siasai Tamu, Jalan Kampung Menunggui, Jalan Kampung Lebak Engad dan Jalan Kampung Linau.

Jabatan Kerja Raya Sabah dalam kenyataan memaklumkan pengguna jalan raya Kota Kinabalu-Kudat dinasihat menggunakan jalan alternatif kerana laluan di M75.20 Linau dan Kota Belud Bypass (Sembirai) ditutup sementara bermula 6 pagi tadi.

Jalan alternatif itu ialah Jalan Kota Kinabalu Kudat-Jalan Sangkir 1-Jalan Sangkir 2, Jalan Kota Kinabalu-Kudat-Jalan Botong Rosok-Jalan Sorob-Jalan Tambulion Piasau-Jalan Kota Belud-Ranau-Pekan Kota Belud.

“Mohon patuhi arahan dan papan tanda keselamatan bagi mengelakkan sebarang kejadian yang tidak diingini,” menurut kenyataan itu. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Marin Tahan 2 Warga Filipina Dan 3 Kapal Pukat Tunda

KOTA KINABALU: Pasukan Polis Marin (PPM) tiga kapal pukat tunda dan dua warga Filipina sepanjang empat hari Ops Bersepadu dilaksanakan.

Komander PPM Wilayah 4 Sabah, Asisten Komisioner Mohamad Pajeri Ali, berkata operasi berakhir kelmarin itu bagi menangani pencerobohan nelayan dan aktiviti pengeboman ikan di kawasan pelantar minyak di perairan di sini.

Katanya, tiga kapal pukat tunda ditahan selepas nelayannya didapati menjalankan aktiviti menangkap ikan kurang enam batu nautika iaitu melanggar syarat lesen di bawah Akta Perikanan 1985.

“Hasil pemeriksaan terhadap salah satu kapal pukat tunda itu juga menemukan bahan pengawet ikan terlarang yang digunakan untuk mengawet ikan dalam simpanan.

“Turut ditahan dua warga Filipina berusia 20 dan 44 tahun kerana tidak memiliki dokumen sah untuk masuk ke negara ini,” katanya dalam satu kenyataan media di sini, hari ini.

Mohamad Pajeri berkata, kesalahan dilakukan termasuk mengikut Akta Perikanan 1985, Akta Racun 1952 dan Akta Imigresen 1959/63.

Beliau mengakui sepanjang operasi pihaknya berhadapan dengan keadaan cuaca buruk sehingga hampir menggagalkan tugas mereka.

“Bagaimanapun, hasil kerjasama daripada pelbagai pihak yang komited termasuk Jabatan Perikanan dan pihak pelantar, ia dapat dijayakan,”katanya.

Mohamad Pajeri berkata, masyarakat setempat disarankan untuk memberi maklumat kepada pihak PPM berkaitan aktiviti pencerobohan nelayan di pelantar minyak dan nelayan yang didapati menangkap ikan tanpa mematuhi undang-undang.

Maklumat boleh disalurkan terus kepada Gerakan PPM Ibu Pejabat Polis Kontinjen (IPK) Sabah di talian 088-454819.


‘Kelewatan Vaksin Jejas Proses Pemulihan Sabah’

KOTA KINABALU: Penggiat industri di Sabah menyuarakan kebimbangan mengenai kemungkinan Sabah berdepan proses pemulihan ekonomi yang lambat berikutan kelewatan penghantaran bekalan vaksin COVID-19 ke negeri itu.

Presiden Persatuan Pemaju Perumahan dan Hartanah Sabah (SHAREDA), Datuk Chua Soon Ping, berkata kelewatan itu punca utama ramai penduduk belum divaksin hingga menjadikan Sabah sebagai negeri paling rendah vaksinasi di seluruh negara.

Katanya, peratusan pendaftaran untuk mendapatkan vaksin COVID-19 melalui aplikasi MySejahtera yang turut menunjukkan Sabah sebagai negeri paling rendah kadar pendaftaran tidak sepatutnya dijadikan ukuran untuk penghantaran vaksin ke negeri itu.

“Kadar vaksinasi yang rendah sudah tentu akan melambatkan pemulihan ekonomi di negeri ini. Sehubungan itu, kerajaan perlu meningkatkan penghantaran vaksin ke Sabah dan memperuntukkan sumber yang mencukupi untuk mempercepatkan vaksinasi.

“Kadar vaksinasi yang rendah juga akan menyebabkan Sabah mudah terdedah kepada gelombang penularan lain COVID-19. Lebih membimbangkan ada laporan mengatakan Sabah merekodkan dua kes varian Delta, kelmarin,” katanya dalam kenyataan, di sini.

Berdasarkan statistik Jawatankuasa Khas Jaminan Akses Bekalan Vaksin COVID-19 (JKJAV), Sabah mencatat kadar pendaftaran vaksinasi terendah di seluruh negara dengan hanya 32.5 peratus, manakala 9.9 peratus penduduk menerima dos pertama vaksin dan hanya 7.15 peratus lengkap dua dos setakat kelmarin.

Peratusan itu jauh ketinggalan berbanding negeri jiran, Sarawak yang sehingga kelmarin sudah mencapai 40 peratus penduduk menerima dos pertama vaksin dan dijangkakan negeri itu mampu mencapai imuniti kelompok 80 peratus penduduk divaksin pada bulan depan.

Peratusan vaksinasi yang rendah juga sebab utama Sabah belum dapat beralih ke fasa dua Pelan Pemulihan Negara (PPN) seperti diumumkan Menteri Kanan (Keselamatan), Datuk Seri Ismail Sabri Yaakob, semalam.

Sementara itu, Soon Ping berkata kerajaan negeri perlu membuat keputusan sendiri mengenai prosedur operasi standard (SOP) yang dilaksanakan di negeri ini sepanjang Perintah Kawalan Pergerakan (PKP) 3.0.

“Sabah seharusnya diberikan hak untuk membuat keputusan mengenai pelaksanaan SOP sendiri berdasarkan situasi tempatan supaya kita dapat menentukan pendekatan yang lebih berkesan untuk mengatasi masalah dalam masa yang tepat.

“Situasi dan masalah yang dihadapi di Sabah sangat berbeza dengan apa yang berlaku di Semenanjung, jadi sudah tentu ia tidak berkesan untuk Sabah mengikuti SOP yang sama di Semenanjung terutama bagi mengelak wabak atau kejatuhan ekonomi,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Hak PR Kepada Penjawat Awam Dari Semenanjung Dipertimbang – Shafie

KOTA KINABALU: Kerajaan Sabah akan memberi hak penduduk tetap (PR) kepada penjawat awam berasal dari Semenanjung Malaysia yang memenuhi syarat ditetapkan.

Ketua Menteri Datuk Seri Panglima Haji Mohd Shafie Apdal berkata, terdapat syarat-syarat tertentu dalam kewarganegaraan yang perlu dipenuhi bagi melayakkan mereka mendapat hak penduduk tetap.

“Kalau dia memenuhi syarat kewarganegaraan tiada masalah. Tapi dia kena berada di Sabah berpuluh tahun.

“Tidak boleh dia baru dipindahkan, kita terus berikan hak penduduk tetap,” katanya ketika ditanya mengenai kenyataan Menteri di Jabatan Perdana Menteri P.Waytha Moorthy yang berharap penjawat awam berasal dari Semenanjung Malaysia diberi status penduduk tetap (PR) di Sabah.

Mohd Shafie berkata, tidak menjadi masalah kepada kerajaan untuk memberikan hak penduduk tetap terhadap mana-mana pihak yang memenuhi syarat seperti sudah lama berkhidmat di Sabah dan berkahwin dengan orang tempatan serta anaknya dilahirkan di Sabah.

“Namun dia kena memenuhi syarat. Tidak boleh berikan hak itu semalaman, hari ini dipindahkan dari Kuala Lumpur dan kita berikan hak penduduk tetap. Itu bukan caranya, ada syarat yang perlu dipatuhi,” ujarnya.

Pada Jumaat lalu, P.Waytha yang bertanggungjawab dalam perpaduan nasional dan kesejahteraan sosial meminta Kerajaan Sabah mempertimbangkan agar memberi hak PR kepada penjawat awam berasal dari Semenanjung Malaysia yang mahu terus menetap di Sabah walaupun sudah pencen.

Menurutnya, perkara itu sudah dibincangkan dengan Ketua Menteri Sabah dan ia akan diberi perhatian sewajarnya.


Pakej Bantuan COVID-19 Sabah Bersifat Ambil Peduli Denyut Nadi Rakyat

TAWAU: Pakej Bantuan COVID-19 Sabah yang berjumlah RM670 juta merupakan inisiatif kerajaan negeri untuk mengambil peduli denyut nadi rakyat yang terbeban dengan masalah wabak COVID-19 dan Perintah Kawalan Pergerakan (PKP).

Ahli Parlimen Kalabakan Ma’mun Sulaiman berkata, dalam pakej bantuan ini kerajaan Sabah sudah menyatakan kesediaannya memberikan bantuan untuk memberikan pengecualian bil air dan diskaun 30 peratus bil elektrik.

“Disamping itu, bantuan khas sebanyak RM500 (one-off) kepada golongan kurang berkemampuan juga dilihat tanda keprihatinan kerajaan negeri terhadap kesusahan rakyat menjalani kehidupan selama berada dalam PKP ini,” katanya.

Menurutnya, peruntukan RM30 juta untuk memberikan elaun kepada Majlis Pengurusan Komuniti Kampung (MPKK) sangat dihargai kerana mereka merupakan barisan hadapan yang menjaga komuniti di kampung masing-masing.

“Sebelum ini kerajaan Persekutuan telah membekukan elaun MPKK dan sangat menyukar semua MPKK yang ada di Sabah. Oleh itu, keprihatinan kerajaan terhadap barisan hadapan di kampung merupakan tindakan yang tepat.

“Kami sebagai wakil rakyat sangat menghargai bantuan segera kerajaan negeri untuk terus membantu rakyat dan ianya juga harus diagihkan secara adil dan saksama,” katanya.

Ma’mun juga menasihatkan semua rakyat supaya akur dan reda dengan wabak yang menular sangat pantas.

“Kita harus bekerjasama mematuhi arahan kerajaan supaya dapat memutuskan rantaian wabak dengan jayanya.

“Sekiranya masyarakat tidak mengambil peduli dan kurang kesedaran, maka penularan akan terus berjalan dan lebih ramai lagi bakal jadi mangsa,” katanya.

Beliau berkata, kerajaan negeri Sabah dan Persekutuan telah menyatakan beberapa jenis bantuan untuk rakyat buat masa ini.

“Bantuan itu harus disyukuri dan dimanfaatkan sepenuhnya kerana memang tidak dinafikan aktiviti ekonomi masyarakat terjejas teruk terutanya golongan miskin tegar dan B40,” katanya.


Sisa Klinikal Dari Sabah Ke Semenanjung Tiada Kaitan Covid-19

KOTA KINABALU: Penghantaran sisa klinikal dari Sabah ke Semenanjung seperti yang dinyatakan oleh Menteri Kerajaan Tempatan dan Perumahan Masidi Manjun, baru-baru ini, bukan berkaitan Covid-19.

Jurucakap Jabatan Alam Sekitar (JAS) negeri berkata, penghantaran sisa klinikal terbabit adalah bagi mengatasi tunggakan sisa klinikal yang dihadapi oleh Sedafiat Sdn Bhd, iaitu syarikat tunggal yang mengendalikan sisa klinikal di Sabah.

”Pihak JAS di Putrajaya memberi kebenaran kepada Sedafiat Sdn Bhd untuk menghantar sisa klinikal ke Semenanjung pada 13 Nov dengan tempoh penghantarannya adalah selama dua bulan, iaitu sehingga 13 Jan tahun depan.

”Sisa klinikal berjumlah 152 tan metrik ini adalah tunggakan yang belum dirawat, namun bukan berkaitan Covid-19 dengan penghantarannya juga perlu mematuhi SOP (prosedur operasi standard) yang ditetapkan.

”Sepanjang tempoh dua bulan itu juga, penghantaran (sisa klinikal) ke Semenanjung dijangka akan dibuat sebanyak 11 kali sehingga ”backlog” selesai,” katanya kepada FMT.

Beliau berkata, semua sisa klinikal berkaitan Covid-19 di Sabah akan dirawat di negeri berkenaan menggunakan gelombang mikro.

”Selama ini sisa klinikal hanya dirawat di Sabah sahaja dan hanya yang tertunggak di hantar ke Semenanjung, iaitu sebanyak dua kali seminggu dan ia bukanlah sisa Covid-19.

”Kuantiti sisa klinikal yang dihantar bagi satu trip adalah kira-kira 12 metrik tan, iaitu satu trip membabitkan empat kontena dan bertujuan menyelesaikan ”backlog” syarikat Sedafiat Sdn Bhd,” katanya.

Terdahulu sebelum ini, kerajaan negeri mengarahkan Sedafiat supaya mencari kaedah pelupusan sisa klinikal yang lebih efektif.

Menteri Kerajaan Tempatan dan Perumahan negeri, Masidi Manjun berkata, ia bagi mempercepatkan pengisian beg jumbo berisi sisa klinikal ke dalam kontena seterusnya mengurangkan longgokan di luar premis syarikat itu.

”Kerajaan menerusi Jabatan Alam Sekitar (JAS) negeri memantau pengurusan sisa klinikal yang dilaksanakan oleh syarikat terbabit.

”Pemantauan rapi dimulakan sejak Mac 2020, iaitu sejak awal penularan pandemik Covid-19 dan pihak JAS turut memantau secara harian kuantiti sisa klinikal yang diterima untuk rawatan serta pelupusan oleh syarikat berkenaan.

”Hasil pemeriksaan yang dijalankan mendapati memang terdapat pertambahan sisa klinikal berikutan peningkatan kes Covid-19 yang tinggi di Sabah,” katanya.

Sebelum ini juga, terdapat aduan daripada penduduk setempat di kawasan perindustrian, di Lok Kawi, di sini, yang risau dengan longgokan sisa klinikal di kawasan tepi jalan. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penyanyi Prodigy ditemui mati

LONDON: Penyanyi kumpulan rock terkenal Prodigy, Keith Flint ditemui mati di rumahnya di Essex dipercayai membunuh diri.

The Sun melaporkan, Flint yang berusia 49 tahun ditemui mati pada jam 8 pagi (waktu tempatan) hari ini selepas polis dan pasukan paramedik dipanggil ke rumahnya.

Seorang anggota kumpulan itu, Liam Howlett memberitahu, Flint dipercayai membunuh diri.

Terkenal dengan fesyen rambut pelik dan persembahan bertenaga di pentas, ikon muzik 90-an itu baru membuat persembahan di New Zealand pada bulan lalu, sebahagian konsert jelajah kumpulan berkenaan yang dijadualkan hingga Mei ini.

Prodigy yang ditubuhkan pada 1990 terkenal dengan lagu Firestarter sekali gus mengangkat Flint sebagai ikon.

Album The Fat of the Land yang dikeluarkan kumpulan itu pada 1997 menjadi album paling laris dan turut tercatat dalam Buku Rekod Dunia Guinness sebagai album paling cepat terjual di dunia. – Agensi


Kastam Sedang Siasat, Minta Semua Pihak Berhenti Sebar Video Staff Terlampau

Jabatan Kastam Diraja Malaysia akan menyiasat video yang memaparkan aksi lucah membabitkan anggotanya yang tular di media sosial sejak semalam.

Ketua Pengarah Kastam Datuk Paddy Abdul Halim berkata pihaknya ada menerima maklumat mengenai penyebaran video tersebut yang dipercayai dirakam tahun lepas.

“Pihak Kastam sedang menyiasat perkara tersebut.

“Orang ramai dinasihatkan supaya tidak menyebarkan video berkenaan demi menjaga dan menutup aib pihak terbabit,” katanya ketika dihubungi.

Sejak semalam, sebanyak sembilan klip video memaparkan aksi lucah seorang pegawai yang berpakaian seragam sebuah agensi penguatkuasaan mula tersebar menerusi aplikasi Whatsapp sebelum tular di laman sosial.


Bandar Sandakan Lengang Di Hari Pertama Perintah Kawalan Pergerakan Dikuatkuasa

Memandangkan hari ini merupakan hari pertama bagi Perintah Kawalan Pergerakan di seluruh Malaysia selama 14 hari bermula hari ini hingga 31 Mac 2020. Perkara ini disempurnakan untuk membendung gejala wabak Covid-19.

Ramai yang berkongsi foto dan video keadaan selepas diperintah untuk mengurangkan pergerakan dan ramai di antara mereka yang dibenarkan bekerja dari rumah.

Apa yang kita lihat, keadaan lenggang di beberapa bandar termasuklah di Bandar Sandakan.

Menerusi perkongsian Facebook Aman Thomas menunjukkan beberapa keping gambar hari pertama menjalankan Perintah Kawalan Pergerakan di beberapa tempat ‘familiar’ di sekitar Bandar Sandakan, Sabah.

Tahniah diucapkan kepada seluruh majikan, pekerja dan penduduk Sandakan kerana memberikan kerjasama di atas Perintah Kawalan Pergerakan yang ditetapkan oleh kerajaan persekutuan untuk mengelak daripada penularan wabak Covid-19.


Hajiji Mulakan Tugas Sebagai Ketua Menteri Sabah

KOTA KINABALU: Ketua Menteri Sabah Datuk Hajiji Noor memulakan tugas rasmi di pejabatnya di Jabatan Ketua Menteri Sabah (JKM), Pusat Pentadbiran Negeri Sabah di sini pagi ini.

Hajiji yang mengenakan bush jacket coklat muda mengimbas jari sambil tersenyum kepada petugas media sebelum memasuki pejabatnya dan mengadakan perbincangan dengan pegawai JKM.

Beliau dijadual menghadiri beberapa pertemuan hari ini antaranya dengan Timbalan Ketua Menteri Sabah Datuk Dr Jeffrey Kitingan selain beberapa mesyuarat dan perbincangan.

Semalam, Hajiji, 65, mengangkat sumpah sebagai Ketua Menteri Sabah Ke-16 di hadapan Yang Dipertua Negeri Sabah Tun Juhar Mahiruddin, pada istiadat di Istana Negeri Sabah.

Gabungan Rakyat Sabah (GRS) memperoleh majoriti mudah untuk mengambil alih tampuk pimpinan kerajaan negeri daripada Parti Warisan Sabah (Warisan) pada Pilihan Raya Negeri Sabah ke-16, Sabtu lepas, apabila memperoleh 38 daripada keseluruhan 73 kerusi DUN negeri ini.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dua Nelayan Selamat, Sembilan Masih Hilang

KOTA KINABALU: Dua kru kapal nelayan Brunei dipercayai hanyut diselamatkan nelayan tempatan di perairan Pulau Tiga, dekat Kota Kinabalu, tengah hari ini.

Pengarah Agensi Penguatkuasaan Maritim Malaysia (APMM) Sabah Laksamana Muda Kamaruszaman Hassan berkata, pihaknya sebelum itu ada menerima maklumat daripada Jawatankuasa Penyelaras Mencari dan Menyelamat Kebangsaan (NRCC) Brunei yang memaklumkan sebuah bot nelayan mereka dikhuatiri hanyut ke perairan Malaysia.

Menurutnya, mereka mohon bantuan aset untuk mengesan 11 mangsa berkenaan.

“Pihak NRCC kerajaan Brunei sudah mengaktifkan operasi mencari dan menyelamat (SAR) pada Rabu lalu dan Pusat Operasi Menyelamat Maritim (MRCC) Putrajaya menyalurkan maklumat untuk memohon bantuan aset kami untuk mengesan mangsa,” katanya dalam satu kenyataan media hari ini.

Kamaruszaman berkata, MRSC KK kemudiannya menerima maklumat terdapat sembilan mangsa yang memakai jaket keselamatan dilihat di sekitar perairan Semarang oleh pelaut pada hari yang sama.

“Sebuah pesawat Tentera Udara Diraja Malaysia (TUDM) kemudiannya digerakkan ke kawasan itu untuk mengesan mangsa tetapi tidak menemui sebarang petunjuk.

“Bagaimanapun, sebuah bot nelayan tempatan berjaya menyelamatkan dua kru terbabit di sekitar 10 batu nautika dari Pulau Tiga.

“Setakat ini, sembilan lagi kru masih belum ditemui,” katanya.

Sementara itu, seorang daripada kru terbabit yang juga warga Filipina berusia 39 tahun dilihat dalam keadaan lemah sebelum dikejarkan ke Hospital Queen Elizabeth 1 (QEH1) sejurus tiba di Jeti APMM Sepanggar petang ini.


5,828 Kes Baharu Covid-19

PUTRAJAYA: Kementerian Kesihatan (KKM) melaporkan 5,828 kes baharu Covid-19 dalam tempoh 24 jam lalu.

Ketua Pengarah Kesihatan, Dr Noor Hisham Abdullah berkata, ini menjadikan keseluruhan jangkitan meningkat kepada 2,426,050 kes setakat ini.

Sehingga 23 Oktober 2021: Jumlah kes COVID-19 yang dilaporkan adalah 5,828 kes (2,426,050 kes).Maklumat terperinci akan dimuatnaik ke laman COVIDNOW: https://t.co/aIQttvCbIPData setiap hari bagi laman COVIDNOW adalah dikemaskini sekaligus selepas tengah malam. pic.twitter.com/DpPoUNwrzo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Guna Dana Kendalian SKMM Beri 2 Juta Laptop Kepada Pelajar – Najib

PETALING JAYA: Bekas perdana menteri Najib Razak menggesa Putrajaya menggunakan Tabung Perkhidmatan Sejagat (USP) dalam usaha membantu membekalkan dua juta komputer riba bagi memudahkan pelajar menjalani Pengajaran dan Pembelajaran di Rumah (PdPR).

Najib berkata, dana bagi USP dikendalikan Suruhanjaya Komunikasi dan Multimedia Malaysia (SKMM) dan diwujudkan ketika pentadbiran Barisan Nasional (BN), yang mana semua telco besar dalam negara akan menyumbang RM2 bilion setiap tahun kepada tabung itu.

Katanya, kerajaan Pakatan Harapan (PH) juga dilihat berjaya melancarkan projek mega iaitu Pelan Gantian Optik dan Kesalinghubungan Negara (NFCP) bernilai RM21.6 bilion, yang mana 60% dana itu daripada SKMM.

Malah, usaha NFCP itu turut diteruskan kerajaan Perikatan Nasional (PN) dan sejumlah RM7.4 bilion akan diperuntukkan SKMM untuk memperluaskan perkhidmatan jalur lebar bagi 2021 dan 2022.

“Tahun 2022 belum sampai lagi maka peruntukan dari tabung SKMM tersebut boleh diagihkan pada tahun ini untuk memberi dua juta komputer serta pakej internet percuma untuk setahun kepada murid-murid sekolah yang terpaksa menjalani PdPR akibat Covid.

“Kos dua juta buah komputer bersama pakej internet setahun turut dianggarkan RM2 bilion. Cara ini juga pernah digunakan kerajaan BN dahulu untuk memberi sekitar 1.7 juta netbook 1Malaysia semasa saya perdana menteri, dana juga dari tabung SKMM,” katanya di Facebook.

Sebelum ini, Najib dilihat mempersoalkan mengapa dana daripada Permodalan Nasional Berhad (PNB) dan Kumpulan Wang Simpanan Pekerja (KWSP) terbabit bagi program pemberian komputer kepada 150,000 pelajar.

Menurutnya, tidak wajar Putrajaya menggunakan wang rakyat untuk suatu inisiatif yang sepatutnya dibayar daripada bajet kerajaan persekutuan. Baginya, adalah lebih baik jika dana daripada Khazanah Nasional Berhad dan Petroliam Nasional Bhd digunakan.

Najib berkata, bagi memulihkan dana tabungan SKMM tersebut, kerajaan PN boleh mempertimbangkan untuk menjual spektrum 5G secara tender terbuka, seperti dibuat negara lain.

“Kerajaan PN tidak boleh sekali lagi memberi spektrum dan lesen 5G secara senyap-senyap tanpa tender dan terpaksa U-Turn apabila pemberian itu terbongkar dalam media seperti apa yang berlaku tahun lepas. Nanti Lim Kit Siang tuduh PN songlap lagi pula.

“Tender terbuka spektrum 5G Malaysia adalah satu keperluan sebab kekuatan kewangan kerajaan dan Petronas sudah terjejas akibat tempoh PH yang tambah hutang negara. Buatlah cara ini serta-merta sebab saya percaya dana dalam Tabung USP ini masih ada,” katanya.

Najib percaya, syarikat telco tidak akan membantah perkara itu dengan lantang, memandangkan mereka juga berpeluang menaikkan pendapatan dengan tambahan dua juta pelanggan pakej internet yang diberi bersama komputer kepada pelajar. – FMT


Jokowi Kekal Presiden Indonesia

JAKARTA – Mahkamah Konstitusi menolak permohonan Prabowo Subianto-Sandiaga Salahuddin Uno yang mencabar keputusan pilihan raya Presiden 2019 (Pilpres) sekali gus mengekalkan Joko Widodo atau Jokowi sebagai Presiden Indonesia untuk penggal kedua.

Antara News melaporkan, Ketua Hakim MK, Anwar Usman memberitahu, keputusan itu dibuat selepas panel hakim sebulat suara menolak permohonan itu.

Ketika membacakan keputusannya, hakim memberitahu pemohon gagal mengemukakan bukti yang jelas bagi menyokong dakwaannya itu.

“Justeru, ia tidak dapat dibuktikan dan tuduhan itu dianggap tidak berasas mengikut undang-undang,” ujarnya.

Dalam permohonan, Prabowo-Sandi mendakwa berlakunya penipuan secara struktur, sistematik dan besar-besaran (TSM) dalam Pilpres. -AGENSI


Ekonomi Sabah Akan Terus Merosot Jika Warisan Menang – Kata Pemimpin PBS

PETALING JAYA: Naib presiden PBS Joachim Gunsalam memberi amaran bahawa ekonomi Sabah akan terus merosot sekiranya Warisan memerintah negeri itu sekali lagi dengan memenangi pilihan raya negeri (PRN) yang bakal diadakan.

Memetik laporan Jabatan Perangkaan Malaysia beliau berkata, pertumbuhan ekonomi negeri itu berada pada paras paling rendah, dengan menambah bahawa slogan “Sabah untuk rakyat Sabah” Warisan hanya retorik kosong yang tidak menawarkan apa-apa penyelesaian.

Beliau berkata, presiden parti itu Shafie Apdal menghabiskan masa 2 tahun mengetuai kerajaan negeri Sabah dengan bermain politik dan menangguhkan projek penting seperti Lebuhraya Pan Borneo.

“Hanya 3 tahun lepas, Sabah menikmati kemakmuran ekonomi paling baik berikutan kestabilan politik dan kecekapan pentadbiran kerajaan Barisan Nasional (BN) serta kebolehan dan pengalaman pemimpinnya pada masa itu.

“Bagaimanapun pada hari ini, hatta selepas berkuasa selama 2 tahun, kerajaan negeri masih tidak mempunyai hala tuju jelas selain daripada kata-kata klise ketua menteri untuk menghapus kemiskinan sebagai ‘hala tuju’ baru negeri,” katanya dalam satu kenyataan hari ini.

Beliau menggesa rakyat Sabah supaya menimbangkan bagaimana Shafie gagal merangsang ekonomi negeri walaupun sewaktu beliau mempunyai hubungan rapat dengan kerajaan Pakatan Harapan (PH) di Putrajaya sebelum ini.

Katanya, Sabah akan terus mencatatkan pertumbuhan ekonomi negatif pada tahun-tahun akan datang sekiranya Warisan dipilih semula dan ia kekal sebagai pembangkang di peringkat persekutuan yang kini dipimpin oleh kerajaan Perikatan Nasional (PN).

“Ini bermakna rakyat akan terus hilang pekerjaan dan tidak mempunyai wang dalam tangan. Dalam keadaan itu, tentulah semakin sukar bagi Shafie untuk mencapai slogan klise menghapuskan kemiskinannya,” kata beliau.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ada Parti Dalam BN Beri Kad Pengenalan Kepada PATI Untuk Dapat Undi, Dakwa Ongkili

KOTA KINABALU: Presiden Parti Bersatu Sabah (PBS) Maximus Ongkili mendakwa, sebuah parti komponen Barisan Nasional (BN) menyalahgunakan pendatang asing tanpa izin (Pati) di Sabah untuk kepentingan politiknya.

Tanpa menyebut parti mana, beliau berkata, penglibatan parti terbabit meraih undi daripada Pati terbukti dalam siasatan Suruhanjaya Siasatan Diraja mengenainya di Sabah sebelum ini.

“Saya tidak perlu cakap nama parti dalam BN yang pernah menggunakan ‘perkhidmatan Pati’. Saya rasa kita semua maklum tentang hal ini kerana penglibatan parti itu meraih undi daripada Pati terbukti dalam (siasatan) Suruhanjaya Siasatan Diraja mengenai Pati di Sabah.

“Mereka menyalahgunakan kuasa dengan memberikan kad pengenalan kepada Pati untuk memudahkan golongan ini mengundi parti berkenaan pada pilihan raya negeri dan umum.

“Perkara ini menyebabkan senarai pengundi di Sabah kotor,” katanya dalam ucapan dasar sempena persidangan perwakilan tahunan PBS kali ke-36 dan 37.

Sementara itu, Ongkili yang juga menteri di Jabatan Perdana Menteri (Hal Ehwal Sabah dan Sarawak) berkata, kerajaan BN telah gagal dalam menangani masalah Pati di Sabah.

Katanya, gabungan yang pernah disertai PBS itu juga seakan-akan tidak mengambil peduli kesusahan rakyat di negeri itu yang berdepan dengan pelbagai masalah berkaitan Pati.

“Dulu kita banyak kali berpecah, minta maaf jika saya cakap ini, tapi ketika berada di bawah tampuk BN, gabungan berkenaan mempunyai rekod yang sangat buruk dalam menangani masalah Pati di Sabah.

“Tiada tindakan konkrit daripada BN untuk menangani masalah ini dan sejak penubuhan PBS pada tahun 1985, kita juga tiada rekod yang boleh dibanggakan berkaitan isu ini.

“Kerajaan BN gagal dalam menangani masalah Pati di Sabah, mereka seakan-akan tidak mengambil peduli kesusahan kita berdepan dengan pelbagai masalah berkaitan Pati,” katanya.

PBS sebelum ini merupakan salah sebuah parti dalam BN, namun ia keluar daripada gabungan berkenaan selepas BN hilang kuasa pada pilihan raya umum ke-14 (PRU14) lalu.

Dalam perkembangan lain, Ongkili menyelar dakwaan pembangkang yang menganggap misi untuk mengkaji rujukan berkaitan Perjanjian Malaysia 1963 (MA63) di London baru-baru ini hanyalah “makan angin”.

Katanya, dakwaan mengatakan mereka hanya “makan angin” di London menunjukkan pembangkang mempunyai pemikiran yang cetek selain rasa tercabar dengan misi kerajaan itu.

“Saya sempat memegang dokumen asli MA63 (di London) dan ini membakar semangat kami untuk mencari sebanyak mungkin dokumen bagi menyokong tuntutan terhadap hak-hak kita dan ini juga selari dengan perjuangan GRS dalam mempertahankan hak-hak negeri serta rakyat Sabah.

“Tetapi alangkah sedihnya kami kerana usaha kami ini mendapat komen negatif pula daripada pihak pembangkang, mereka menganggap lawatan kami ke London buang masa dan duit.

“Kenapa bila kita pergi mencari bukti di London, kita dianggap makan angin? Adakah mereka (pembangkang) rasa tercabar kerana kita yang memulakan gerakan mencari fakta tambahan dan jika mereka serius, sepatutnya perkara ini dilakukan ketika mereka masih berkuasa,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Saya Sedar Saya Tak Cantik’ – Tunang Kantoi Curang Selepas 3 Bulan Operasi Di Sabah

Penantian seorang wanita menunggu kepulangan tunangnya yang merupakan seorang badan beruniform sedang bertugas jauh dari sisi mengundang penderitaan. Menerusi satu perkongsian di Facebook, hati seorang wanita hancur apabila ikatan perhubungan yang telah terjalin selama tiga tahun musnah didakwa akibat kehadiran orang ketiga.

3 tahun hidup dengan janji palsu

5.11.2017 tarikh pertunangan kami. Alhamdulillah selesai juga hajat keluarga masing-masing. Siapa yang tak bahagia bila kedua belah pihak keluarga dah setuju dan restu. Saya dengan mak abah dia memang ngam, macam mak ayah sendiri saya rasa. Selesa sangat laa. Bersyukur sebab dapat ahli keluarga macam ni.

Dugaan. Ya memang banyak dugaan yang saya lalui sebelum pertunangan dan selepas bertunang tapi saya tetap sabar dan lalui macam biasa. (sekarang saya dah tau punca dugaan tu)

Operasi di Sabah. (kes di Pulau Berhala) tak sangka waktu operasi boleh bebas sampai tahap mcm ni. 3 bulan dia pergi operasi bermula bulan Nov 2018 hingga Feb 2019. Sebelum dia pergi saya ada buat kejutan untuk dia sebab nak sambut awal dan wish birthday dia untuk bulan December nanti (dia dah di Sabah) dia kata nak simpan kad ucapan tu sebab ucapan tu paling bermakna dalam hidup dia.

Tiga tahun musnah macam tu je. Saya setia menanti kepulangan dia, tak sabar rasanya nak jumpa. Ya la mana taknya, kami jumpa pun 3 atau 4 bulan sekali. Nak jumpa memang payah. Nak bercinta dengan dia kena la bercinta dengan kerja dia sekali. Faham dengan tugas dia. Tapi tu la, rindu kan. Teramat rindu. Nak berborak pun payah.

Sejak dia bertugas di Sabah perangai dia pelik. Asyik nak marah dan maki-maki je. Saya pulak kerap dapat mimpi pelik pasal dia. Mimpi yang dia keluar dengan perempuan lain. Bawak balik perempuan. Akhir sekali ada seorang mak cik bagitahu yang dia tak jujur dan tolong lupakan dia. Seram juga mimpi tu sebab jumpa mak cik tu dekat dalam hutan. Rumah pulak tepi sungai. Bangun tidur je saya rasa sedih dan down sangat. Bila cerita dekat dia. Dia jawab tak payah la ingat mimpi tu semua karut je. (tuhan nak tunjuk mungkin) agak-agak apa perasaan dia masa tu ya. Orang tengah sedap mana nak fikir kan.

23 January tarikh keramat (tarikh dia buat relationship dengan perempuan tu di Facebook). 23 January tu tarikh lahir saya. Masa tu dia wish la juga tapi kami bergaduh. Mana taknya, call dia banyak kali dia tak angkat. Dia jawab sorry tak perasan awak call (sedangkan saya dah pesan kejap lagi saya call ya). Mungkin dia tengah on call dengan perempuan tu. No wonder la saya cakap macam ni sebab telefon dia ada banyak. Sim pun tentu-tentu la ada kan. Selalu juga kantoi bila call dia je mesti waiting, bila tanya call siapa, dia akan jawab kawan pinjam telefon. T pun pegawai call. Tengah malam kot, cuba bagi alasan logik sikit kalau nak tipu sekali pun.

Masa ni tuhan je la yagn tahu perasaan saya ni. Setia dibalas dengan kecurangan. Dia sanggup patahkan/kepak handphone dia semata-mata nak hapuskan bukti. Dia memang seorang lelaki yang tak bertanggungjawab. Dia lari dari masalah sebab dia takut nak berhadapan dengan keluarga saya. Kami satu keluarga tak tidur sebab nak cari dia, nak selesaikan masalah ni. Selepas perbincangan dari jam 3 hingga 6 pagi. Saya buat kputusan untuk balik ke perak pulangkan cincin (masa ni tak tau lagi yang diorang dah tidur bersama) dia ikut skali balik perak.

Dia cakap tak ada Facebook pun dia boleh hidup. Rupa-rupanya ada Facebook lain untuk perempuan tu. Bila saya pegang telefon dia, dia lupa nak padam messenger. (masa balik dari Sabah) kantoi ramai sangat perempuan dia chat. Retak seribu hati ni. Alahai, sedih hidup ni. Facebook lama dia yang ada gambar saya semua dia padam (ini tujuan dye mungkin) chat dengan perempuan Sabah tu.

Semua gambar-gambar dan bukti ni dari perempuan ni. Dia sendiri yang send gambar diorang tidur bersama. Janji nak tunang dan kahwin (padahal dia dah ade aku. aku ni tunang dia weh) macam-macam la chat saya dengan perempuan tu. (masih lagi simpan) tak tau ape muslihat perempuan tu. Bila saya suruh padam gambar diorng kat Facebook. Dia tak nak. Masa 3 bulan tu pun tak sangka banyak kali diorng keluar duit kahwin yang saya suruh simpan tu pun habis buat dia je la (redha je).

Lepas dah dapat gambar ni. Memang tak tau nak cakap apa. Keluarga pun tak sangka yang dia sanggup buat macam ni. Memalukan keluarga saya. Majlis kami dah nak dekat, dia tak boleh fikir ke semua tu? Semoga dia dapat hidayah dan petunjuk. Berharap sangat dia akan berubah. Dia dah tua kot, kerja mulia tapi perangai tu tak molek. Baru je naik pangkat lanskoperal. Jangan la gunakan pangkat tu untuk suka-suka berzina dengan perempuan kat luar sana.Tak janggal kalau dia pernah bercerai sebelum ni. Kalau dia dengan bekas isteri dia boleh buat perangai berzina dengan perempuan lain masa sah suami isteri. Kita ni sebagai tunang. Apa adehal nak tidur dengan perempuan lainkan.

Berakhir kisah tunang bersama seorang askar

Berakhir la kisah hidup menjadi tunang seorang askar. Kepada lelaki di luar sana. Tolong la jadi seorang yang bertanggungjawab. Kalau dah tak nak hubungan tu, bagitahu pada keluarga. Pulangkan semula macam mana kau ambil dia dulu.

Semua gambar ni sewaktu dia di Sabah. Gambar di Facebook dan juga sukarela dari perempuan tu sendri yang hantar. Tak tau apa motif perempuan tu tunjuk gambar mereka bersama. Saya sedar yang saya tak cantik tapi saya berusaha untuk jaga hubungan dan keluarga dia. Itu pun setiap kali call mak dia, mak dia akan pesan suruh jaga anak dia baik-baik. Tapi apakan daya, kalau saya jaga sorang pun tak guna.


Zahid Saman Dr M

PETALING JAYA: Presiden Umno Ahmad Zahid Hamidi memfailkan satu lagi saman fitnah – kali ini terhadap Dr Mahathir Mohamad kerana mendakwa beliau meminta bantuan bekas perdana menteri itu untuk menggugurkan tuduhan rasuah terhadapnya.

Zahid mempertikaikan dakwaan bahawa beliau pergi ke rumah Mahathir bersama dua atau tiga individu lain sejurus selepas pilihan raya umum ke-14 (PRU14).

Mahathir, yang juga pengerusi Pejuang, membuat kenyataan itu pada majlis parti di Yayasan Perdana, Putrajaya pada 23 Feb, dengan rakaman videonya disiarkan di beberapa portal berita.

Zahid mendakwa kata-kata Mahathir itu adalah tidak benar, tidak wajar, tidak berasas dan berniat jahat.

Ahli Parlimen Bagan Datuk itu turut mendakwa kata-kata tersebut bermakna beliau menggunakan jalan pintas bagi menyelesaikan kes jenayahnya untuk kepentingan peribadi.

Beliau berkata, kata-kata menerusi sindiran itu bermakna beliau mempunyai imej yang buruk dan tidak menghormati pihak berkuasa atau sistem keadilan.

Selanjutnya katanya, ia membawa maksud bahawa sebagai ahli Parlimen dan pemimpin Umno paling kanan, beliau tidak boleh dipercayai dalam tindakan mahupun keputusannya.

Selain itu, ia juga bermaksud beliau mahu menggunakan kedudukannya untuk mempengaruhi perdana menteri ketika itu agar campur tangan dalam siasatan, katanya.

Zahid berkata, beliau tidak pernah berjumpa Mahathir untuk meminta bantuan menyelesaikan kesnya.

Mahathir menjadi perdana menteri buat kali kedua dari Mei 2018 hingga Februari 2020.

Dalam saman yang difailkan di Mahkamah Tinggi di sini minggu lepas melalui firma Tetuan Shahrul Hamidi dan Haziq, Zahid memohon injunksi untuk menghalang Mahathir daripada mengulangi dakwaannya selain menuntut ganti rugi teruk, am dan teladan.

Bulan lepas, beliau memfailkan saman serupa terhadap seorang lagi bekas perdana menteri, Muhyiddin Yassin, yang dikatakan membuat dakwaan serupa semasa kempen pilihan raya negeri (PRN) Johor.

Zahid dibicarakan atas 47 tuduhan pengubahan wang haram dan pecah amanah jenayah membabitkan wang bernilai berjuta-juta ringgit daripada Yayasan Akalbudi dan menerima rasuah untuk pelbagai projek semasa beliau menjadi menteri dalam negeri.

Beliau turut berdepan 33 tuduhan menerima rasuah berjumlah SGD13.56 juta (RM42 juta) daripada Ultra Kirana Sdn Bhd berhubung sistem Visa Luar Negara.

Zahid didakwa atas tujuh tuduhan lagi kerana memperoleh wang tunai SGD1.15 juta, RM3 juta, €15,000 dan USD15,000 sebagai menteri dalam negeri daripada syarikat yang sama berhubung kerja rasminya.

Semua perbicaraan membabitkan Zahid sedang berjalan. – FMT

Sama-sama kita nantikan sidang media petang ini.Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Gangguan Saraf Antara Kesan Sampingan AstraZeneca

THE HAGUE: Agensi Ubat-ubatan Eropah (EMA) menyenaraikan gangguan neurologi Sindrom Guillain-Barre (GBS) sebagai antara kesan sampingan vaksin COVID-19 AstraZeneca.

Gangguan menyebabkan kelumpuhan sementara itu dikesan jarang berlaku kepada penerima vaksin berkenaan, namun EMA menyatakan bahawa wujud kaitan kemungkinan yang munasabah berlakunya kesan sampingan itu.

Laporan yang kemas kini semalam mencatatkan bahawa sehingga 31 Julai sejumlah 833 kes GBS dilaporkan di seluruh dunia daripada 592 juta dos vaksin AstraZeneca ‘Vaxzevria’ yang dikeluarkan.

“Oleh itu, GBS harus ditambahkan pada maklumat produk sebagai kesan sampingan penggunaan Vaxzevria.

“Sekali lagi ditekankan, GBS adalah kesan sampingan yang ‘sangat jarang’, berlaku pada nisbah kurang satu dalam kalangan 10,000 orang,” kata agensi yang berpusat di Amsterdam itu.

Kesan samping itu membabitkan keradangan saraf yang boleh menyebabkan kelumpuhan sementara dan kesukaran bernafas.

Di Amerika Syarikat (AS), sindrom yang sangat jarang berlaku itu dianggarkan dialami sekitar 3,000 hingga 6,000 orang setiap tahun dan kebanyakannya terus pulih.

EMA mengesyorkan supaya amaran ditambahkan pada maklumat mengenai vaksin, yang meminta orang ramai ramai mendapatkan rawatan perubatan jika mereka mengalami kelemahan dan kelumpuhan ketara pada bahagian dada dan wajah.

Pengawal selia ubat Eropah pada Julai lalu menyenaraikan GBS sebagai kesan sampingan ‘sangat jarang’ berlaku ekoran suntikan vaksin Johnson & Johnson (J&J), yang menggunakan teknologi adenovirus sama seperti vaksin AstraZeneca.

Pentadbiran Makanan dan Ubat-ubatan AS juga memberi amaran Julai lalu mengenai ‘peningkatan risiko’ sindrom neurologi dengan pengambilan dos J&J.

Namun, kedua-dua agensi berkenaan menegaskan manfaat pengambilan vaksin itu melebihi risiko penggunaannya. – AFP

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


RM9.3j kos baiki cerun runtuh Jalan Sandakan-Tawau

TAWAU: Projek pembinaan semula cerun runtuh di Kilometer 251.6 Jalan Sandakan – Tawau yang membabitkan kos sebanyak RM9.3 juta dijangka siap sepenuhnya November tahun depan.

Menteri Pembangunan Infrastruktur negeri, Datuk Peter Anthony, berkata kerja awal projek itu sudah bermula awal bulan ini oleh kontraktor baharu yang dilantik Jabatan Kerja Raya (JKR).

Beliau berkata, masalah jalan raya terutama membabitkan jalan utama setiap daerah di negeri ini perlu ditangani dan diselesaikan segera.

“Kita tidak mahu apabila berlakunya runtuhan atau jalan mendap seperti yang berlaku di sini, mengambil masa yang lama, bertahun-tahun untuk disiapkan.

“Tidak kira sama ada jalan yang rosak itu di bawah seliaan JKR atau kerajaan negeri, kerja-kerja pembaikan atau pembinaan semula perlu disegerakan,” katanya.

Beliau berkata demikian selepas turun padang meninjau projek pembinaan semula cerun runtuh di Kilometer 251.6 Jalan Sandakan – Tawau (Laluan Persekutuan 13), di sini, hari ini.

Hadir sama pembantunya merangkap Ahli Dewan Undangan Negeri (ADUN) Sebatik, Datuk Abdul Muis Picho; ADUN Balung, Datuk Osman Jamal dan ADUN Sri Tanjung, Datuk Jimmy Wong.

Peter turut menggesa JKR mengambil inisiatif atau kaedah baharu bagi mengatasi masalah jalan raya seperti membina struktur atau jalan alternatif untuk kemudahan dan keselesaan pengguna.

“Jika di Semenanjung masalah sebegini dapat diselesaikan dalam tempoh dua hingga tiga bulan, tidak mustahil di Sabah juga perkara sama boleh dilakukan,” katanya. – Berita Harian


‘Sudah Gemuk Pun Masih Nak Makan Aiskrim?’ – Lelaki Mati Ditikam Teman Wanita Kerana Mulut Celupar

Hasrat seorang gadis mahu menikmati aiskrim berkecai selepas dia kecewa dengan kata-kata yang diungkap teman lelakinya sebelum berakhir dengan tragedi pembunuhan.

Dalam kejadian yang berlaku pada tengah hari 14 Ogos, pasangan berkenaan yang masing-masing berusia 20-an terdahulu berjalan-jalan di kawasan bandar di tengah cuaca panas.

Difahamkan, mereka baru saja menjalinkan hubungan kurang sebulan.

Si gadis itu kemudian memberitahu teman lelakinya yang dia mahu makan aiskrim. Namun lelaki itu kata, “Awak dah gemuk, masih nak makan aiskrim?”

Mendengar kata-kata itu, gadis itu terus berang tetapi memendam kemarahannya itu dan masuk ke sebuah kedai berhampiran untuk membeli gunting.Sebaik saja keluar dari kedai itu, suspek terus menikam teman lelakinya sebanyak empat kali di tempat terbuka. Mangsa yang tidak sempat mengelak terjatuh berlumuran darah dan meminta tolong dari orang awam.

Apabila polis dan paramedik tiba di tempat kejadian, mereka cuba menyelamatkan mangsa dan menghantarnya ke hospital untuk mendapatkan rawatan. Malangnya sudah terlambat, mangsa disahkan meninggal dunia kerana kehilangan banyak darah dan cedera parah.

Sementara itu, suspek ditahan ketika dia cuba melarikan diri juga mengalami kecederaan ringan.


Dua Lelaki Tempatan Diberkas Miliki Syabu

LAHAD DATU: Dua lelaki tempatan yang disyaki terbabit dalam pengedaran syabu ditahan dalam dua operasi berasingan, di Tanjung Labian dan Tungku.

Dalam operasi pertama, polis menahan seorang lelaki, 41, di sebuah rumah tidak bernombor di Kampung Sungai Bilis, Tanjung Labian, semalam.

Ketua Polis Daerah Lahad Datu, Asisten Komisioner Nasri Mansor berkata, suspek ditahan bersama syabu tersebut disimpan di dalam satu beg plastik miliknya.

“Dalam kejadian pukul 3.50 petang itu, suspek dilihat sedang menggenggam satu beg plastik berwarna hijau di lokasi kejadian.

“Pemeriksaan lanjut mendapati satu paket plastik lutsinar berisi ketulan kristal dipercayai syabu seberat 5.18 gram disimpan dalam plastik berkenaan,” katanya dalam satu kenyataan hari ini.

Selain itu, Nasri berkata, pihaknya turut menahan seorang lagi lelaki berusia 51 tahun, di Kampung Merabung, Tungku, pada pukul 12.30 tengah hari tadi.

“Sebaik menyedari kehadiran polis, suspek cuba melarikan diri, namun tidak berjaya.

“Polis turut merampas satu beg pinggang berwarna hitam yang dipakai suspek sebelum mendapati 60 paket kecil plastik berada di dalamnya,” katanya.

Menurut Nasri, semua paket tersebut berisi ketulan kristal dipercayai syabu dengan berat keseluruhan 5.19 gram.

“Kedua-dua suspek kini direman manakala dadah berkenaan yang dianggarkan bernilai lebih RM1,500 dirampas bagi membantu siasatan.

“Kes disiasat mengikut Seksyen 39 A (1) Akta Dadah Berbahaya 1952,” katanya.


Media Antarabangsa Lapor Seekor Kucing Di Belgium Dijangkiti COVID-19

Media antarabangsa mendakwa seekor kucing peliharaan di Belgium positif COVID-19 setelah dijangkiti daripada pemiliknya.

Menurut Jakarta Post, jangkitan dari manusia kepada haiwan adalah jarang berlaku. Sebelum ini, dua ekor anjing di Hong Kong turut didakwa positif COVID-19 setelah menjalani ujian saringan ke atas haiwan peliharaan pesakit.

Jangkitan itu dilapor berpunca daripada kontak rapat antara haiwan dengan pesakit COVID-19, namun haiwan dipercayai tidak boleh menyebarkan virus itu kepada manusia, kata Dr Emmanuel Andre, jurucakap agensi kerajaan Belgium.

Di Hong Kong, anjing tersebut tidak menunjukkan sebarang simptom akibat virus berkenaan. Sementara itu dalam kes di Belgium, kucing tersebut mengalami masalah pernafasan dan penghadaman.

“Kucing itu mengalami cirit birit, kerap muntah dan sukar bernafas. Penyelidik menemui virus di dalam najisnya,” kata Profesor Steven Van Gucht dilaporkan New York Post.

Tiada maklumat lanjut mengenai keadaan haiwan itu dan pemiliknya, lapor portal tersebut.

Pertubuhan Kesihatan Sedunia (WHO) sebelum ini menegaskan tiada bukti anjing, kucing atau mana-mana haiwan peliharaan boleh menyebarkan COVID-19 kepada manusia.

Beberapa bulan lalu di China, sebahagian pemilik-pemilik haiwan dilaporkan mencampakkan haiwan peliharaan mereka dari atas bangunan kerana dipercayai khuatir haiwan itu boleh menyebarkan virus tersebut.

Sumber: The Jakarta Post, New York Post, The Japan Times, The Sun UK, The Straits Time Singapore, SiakapKeli


5 Rumah Atas Air, Kedai Runcit Musnah Terbakar Di Semporna

SEMPORNA: Lima rumah atas air dan sebuah kedai runcit di Kampung Panji di sini musnah dalam kebakaran lewat petang tadi.

Tindakan pantas pasukan bomba dengan bantuan penduduk kampung berjaya mengawal kebakaran dari terus merebak ke puluhan rumah lain.

Jurucakap Pusat Kawalan Operasi Balai Bomba dan Penyelamat Semporna ketika dihubungi berkata panggilan kecemasan itu diterima kira-kira 6.07 petang dan kebakaran dapat dikawal pada 7.54 malam.

“Sehingga kini tiada kecederaan atau kemalangan jiwa dilaporkan dan punca kebakaran sedang disiasat,” katanya.

Sementara itu, dalam kejadian berasingan di Tawau, sebuah rumah atas air di Kampung Sri Aman, Jalan Apas roboh manakala dua rumah di Kampung Tanjung Batu Tengah rosak dalam kejadian ribut yang berlaku lewat malam tadi.

Ketua Balai Jabatan Bomba dan Penyelamat Malaysia (JBPM) Tawau Madzlan Sarman berkata dalam kejadian rumah roboh itu, pihaknya menerima panggilan kecemasan pada 11.19 malam.

“Seramai 14 pegawai dan anggota digerakkan bersama jentera ke lokasi kejadian dan setibanya di sana didapati sebuah rumah atas air hampir tenggelam, tiang rumah itu roboh selepas angin ribut… tiada kemalangan jiwa dilaporkan dan operasi tamat 12.50 tengah malam tadi,” katanya.

Madzlan berkata dalam kejadian rumah rosak pula, pihaknya menerima panggilan kecemasan pada 6.58 pagi tadi mengenai kejadian bumbung dua rumah berdekatan di Kampung Tanjung Batu Tengah dihempap pokok tumbang.

“Kerosakan bumbung setiap rumah adalah lebih kurang 80 peratus, namun tidak membabitkan kehilangan nyawa,” katanya yang menambah nilai kerugian bagi kejadian tersebut masih dalam siasatan. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Aidiladha Disambut 31 Julai Ini

Umat Islam di Malaysia akan menyambut Aidiladha pada 31 Julai ini, demikian diumumkan Penolong Setiausaha Majlis Raja-Raja, Mohd Aseral Jusman, malam ini.

“Bagi menyempurnakan titah perintah Ke Bawah Duli Yang Maha Mulia Seri Paduka Baginda Yang di-Pertuan Agong, setelah diperkenankan Duli-Duli Yang Maha Mulia Raja-Raja, saya bagi pihak Penyimpan Mohor Besar Raja-Raja mengisytiharkan tarikh 1 Zulhijjah 1441 Hijrah adalah pada 22 Julai 2020.

“Oleh yang demikian, Hari Raya Qurban 10 Zulhijjah bagi negeri-negeri seluruh Malaysia ialah pada Jumaat, 31 Julai 2020,” katanya.

Pengumuman itu disiarkan secara langsung menerusi Facebook dan Youtube Menteri di Jabatan Perdana Menteri Datuk Seri Dr Zulkifli Mohamad Al-Bakri.

Aidiladha tahun ini disambut di dalam tempoh Perintah Kawalan Pergerakan Pemulihan (PKPP) dalam normal baharu berikutan wabak Covid-19.

Kerajaan sebelum ini melaksanakan Perintah Kawalan Pergerakan (PKP) bermula 18 Mac lalu diikuti Perintah Kawalan Pergerakan Bersyarat (PKPB).

Sebelum ini, sambutan Aidilfitri perjalanan rentas negeri tidak dibenarkan menyaksikan warga kota tidak boleh balik kampung menyambut lebaran seperti kebiasaan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost